IK8/2022/911/1/1

**CSILLAGÁSZATI ÉS FÖLDTUDOMÁNYI KUTATÓKÖZPONT**

**SZELLEMITULAJDON-KEZELÉSI SZABÁLYZATA**

Összeállította és jóváhagyásra előterjesztette: Kondor Attila Csaba

Jóváhagyom: 2022. november 30.

Kiss László

főigazgató

**2022**

# Általános rendelkezések

Az Eötvös Loránd Kutatási Hálózat (továbbiakban: ELKH) elnöke által a 19/2022. (IX.19.) számú elnöki határozatban kiadott ELKH Szellemitulajdon-kezelési Keretszabályzat, valamint a Csillagászati és Földtudományi Kutatóközpont (a továbbiakban: CSFK) Szervezeti és Működési Szabályzatának V.4.b. pontja alapján, mint a Csillagászati és Földtudományi Kutatóközpont főigazgatója, jelen Szellemitulajdon-kezelési Szabályzatban (a továbbiakban: Szabályzat) határozom meg a CSFK szellemitulajdon-kezelését. A Szabályzat rendelkezései kötelezőek.

# A Szabályzat célja

1. A jelen Szabályzat célja:
	1. a hatályos jogszabályokban foglalt, a CSFK-ra nézve kötelező rendelkezések és értékek érvényre juttatása, az idevonatkozó eljárások ismertetése a jogszabályoknak megfelelő szellemitulajdon-kezelési gyakorlat kialakítása által;
	2. a kutatóhelyi és az ELKH szintű kutató- és fejlesztőmunka elősegítése egységes és átlátható eljárásrend, valamint könnyen elérhető segítség biztosítása a Szellemi Tulajdonnal kapcsolatos kérdések és problémák vonatkozásában;
	3. a Szabályzat hatálya alá tartozó természetes személyek ösztönzése Szellemi Alkotások létrehozására, erkölcsi és anyagi ösztönző rendszer által;
	4. a szellemitulajdon-kezelési, -védelmi és -hasznosítási gyakorlat kutatóhálózat szintű egységesítése, harmonizálása és átláthatóvá tétele követendő eljárásrendek megállapítása révén;
	5. a létrejövő Szellemi Alkotásokhoz fűződő Szellemi Tulajdon lehető legteljesebb mértékben történő megszerzésének biztosítása, a jogszabályok adta, valamint az ELKH és a CSFK küldetéséből következő keretek között,
		1. a Szellemi Alkotások ismertetési és befogadási gyakorlatának megfelelő kialakítása,
		2. a Szellemi Alkotások létrejöttét eredményező együttműködések szerződési gyakorlatának megfelelő kialakítása, valamint
		3. a Szellemi Alkotások oltalmazási és kezelési gyakorlatának megfelelő kialakítása által;
	6. a Szellemi Tulajdonnal összefüggő jogi kockázatok minimalizálása, a jogszerű működési keretek előírása és kockázatkezelési eljárások kidolgozása által;
	7. a felelős vagyongazdálkodás lehetőségének biztosítása a szellemi vagyonra nézve, a vonatkozó döntésekhez szükséges információk biztosításán keresztül, a Szellemi Alkotások egységes és hatékony adminisztrációja (ideértve az ismertetést, nyilvántartást, értékelést, stb.) által;
	8. a CSFK kutatási eredményei társadalmi és gazdasági hasznosulásának elősegítése, a tudásmegosztás és az oltalmazás közötti érdekkonfliktus feloldása által.

# Fogalommeghatározások

1. A jelen Szabályzattal összefüggésben az alábbi szakkifejezések az alábbi tartalommal értendők (jelen dokumentumban a definiált fogalmak írása végig nagy kezdőbetűvel történik, ahogy a jelen fejezetben olvasható):
	1. **Alkalmazott**: a CSFK-val munkaviszonyban álló természetes személy.
	2. **Alkalmazotti Szellemi Alkotás**: az a Szellemi Alkotás, amelynek Hasznosítása a CSFK tevékenységi körébe tartozik, és amelyet az Alkotó anélkül hoz létre, hogy ez munkaviszonyból folyó kötelessége lenne.
	3. **Alkotó**: a Szellemi Alkotás megalkotója, azaz egyebek mellett például a Találmány feltalálója, a Szerzői mű és a Formatervezési minta szerzője, valamint a Know-how kifejlesztője. A Szabályzat szóhasználatában Alkotó alatt valamennyi Alkotót, valamint az általuk választott képviselőt egyaránt érteni kell. Az Alkotó csak természetes személy lehet.
	4. **Alkotói díj:** a Szellemi Alkotás Hasznosítása során keletkezett Hasznosítási bevételből számolt (lásd: 117. §) Nettó hasznosítási bevétel (lásd: 122. §) Alkotót megillető része (lásd: 123. §).
	5. **Bruttó hasznosítási bevétel:** a hasznosítási folyamat során keletkezett bevétel, módosítva a szellemi alkotáshoz tartozó fedési hányaddal (részletesen lásd: 119. §).
	6. **ELKH:** az ELKH Titkárság és az Eötvös Loránd Kutatási Hálózat kutatóközpontjai, kutatóintézetei és támogatott kutatócsoportjai együttesen.
	7. **ELKH Titkárság:** az ELKH Titkárság gazdasági szervezettel rendelkező központi költségvetési szerv, mely az ELKH tagjaként központi költségvetési szerv formában működtetett Kutatóhelyekkel a központi költségvetésről szóló törvényben önálló költségvetési fejezetet képez. Az ELKH Titkárság tudományos kutatások folytatása céljából a központi költségvetésből támogatott főhivatású kutatóhálózatot tart fenn.
	8. **Fedési hányad:** százalékban kifejezett értéke annak, hogy a végtermék előállításához szükséges, szabadalmi oltalom alatt álló eljárásban, berendezésben vagy eszközben megjelenő gazdasági előny milyen arányban vezethető vissza az érintett szabadalom alkalmazására (részletesen lásd: 120. §).
	9. **Független Szellemi Alkotás:** az a Szellemi Alkotás, amelynek Hasznosítása nem tartozik a CSFK alapító okiratában meghatározott tevékenységi körébe, és amelyet az Alkotó anélkül hoz létre, hogy az munkaviszonyból folyó kötelessége lenne.
	10. **Hasznosítás:** a fontosabb Szellemi Alkotás fajták tekintetében a következőket jelentheti:
		1. **Találmány, Használati minta, Formatervezési minta, Topográfia:**
			1. a tárgyát képező termék előállítása, használata, forgalomba hozatala, forgalomba hozatalra ajánlása, vagy ilyen célból történő raktáron tartása, vagy az országba történő behozatala;
			2. a tárgyát képező eljárás használata és használatra ajánlása, az ilyen eljárással közvetlenül előállított termékkel kapcsolatos i. pont szerinti cselekmények;
			3. a Hasznosításhoz előnyös piaci helyzet teremtése vagy fenntartása érdekében a Hasznosítás mellőzése;
			4. a Hasznosítás más részére történő engedélyezése;
			5. a Szellemi Tulajdon teljes vagy részleges átruházása, a tárgyát képező termék más általi – nem a CSFK kutatás-fejlesztési tevékenységéhez történő – előállíttatása.
		2. **Szerzői mű:**
			1. a mű felhasználási engedély alapján történő felhasználása (pl.: többszörözés, átdolgozás, terjesztés, nyilvános előadás, kiállítás);
			2. a vagyoni jogok részleges vagy teljes átruházása.
		3. **Növényfajta:** az oltalom alatt álló növényfajta szaporítóanyagának előállítása vagy többszörözése; szaporítás céljából előkészítése; forgalomba hozatalra ajánlása; forgalomba hozatala; az országból kivitele; az országba behozatala; bármelyik, említett cselekmény céljából raktáron tartása.
	11. **Hasznosító vállalkozás:** a CSFK-ban létrejött Szellemi Alkotás Hasznosítása céljából alapított gazdasági társaság, amely nem pénzbeli hozzájárulásként rendelkezésre bocsátás, átruházás vagy hasznosítási szerződés alapján vált a CSFK-ban létrejött Szellemi Alkotáshoz fűződő jogok jogosultjává vagy hasznosítójává.
	12. **Innovációs Főosztály:** az ELKH Titkárság azonos nevű főosztálya.
	13. **Innovációs menedzser:** a CSFK-ban a jelen Szabályzat 31. §-ában meghatározott feladatokat ellátó személy.
	14. **Kutatóhely:** a Szabályzat alapján a saját, kutatóhelyi szellemitulajdon-kezelési szabályzatát kiadó kutatóhelyet jelenti, ami jelen Szabályzat esetében a CSFK.
	15. **CSFK felelős vezetője:** a CSFK önálló képviseleti joggal rendelkező vezetője, vagy az általa megbízott, őt iparjogvédelmi kérdésekben és szellemi tulajdon hasznosítási területen jogszerűen helyettesítő munkavállaló (pl.: főigazgató-helyettes, intézetigazgató, igazgatóhelyettes).
	16. **Munkáltató:** a munkaviszony keretében foglalkoztatott Alkotó és Alkalmazott tekintetében a munka törvénykönyvéről szóló 2012. évi I. törvény szerinti munkáltatót jelenti, egyéb jogviszonyokban pedig az adott jogviszonynak megfelelő jogosultat (megbízás esetén megbízót, vállalkozás esetén a megrendelőt).
	17. **Nettó hasznosítási bevétel:** a Bruttó hasznosítási bevételből kell kiszámítani a Szabályzat 122. §-ában ismertetett tételek levonásával.
	18. **Nyilvántartás:** az ELKH Titkárságot vagy valamely Kutatóhelyet részben vagy egészében megillető Szellemi Tulajdonra, valamint Szellemi Alkotásokra vonatkozó információkat tartalmazó szellemi alkotás portfólió adatbázis.
	19. **Szabadami törvény:** a találmányok szabadalmi oltalmáról szóló 1995. évi XXXIII. törvény.
	20. **Szellemi Alkotás:** az az alkotás, valamint műszaki megoldás, amely alkalmas arra, hogy iparjogvédelmi oltalom (szabadalom, használatiminta-oltalom, növényfajta-oltalom, formatervezésiminta-oltalom, topográfiaoltalom) tárgyát képezze, vagy amely jogszabály erejénél fogva szerzői jogi védelem alatt áll, ideértve az üzleti titok védelméről szóló törvény által oltalomban részesített védett ismeretet és az Ületi titkot is. Szellemi Alkotás alatt a következőket kell érteni:
		1. **Találmány:** a Szabadalmi törvény alapján szabadalmazható új, feltalálói tevékenységen alapuló, iparilag alkalmazható megoldás a technika bármely területén.
		2. **Használati minta:** valamely tárgy kialakítása, szerkezete vagy részeinek elrendezése, ha új, feltalálói lépésen alapul és iparilag alkalmazható.
		3. **Formatervezési minta:** valamely termék egészének vagy részének megjelenése, amelyet magának a terméknek, valamint a díszítésének a külső jellegzetességei – különösen a rajzolat, a körvonalak, a színek, az alak, a felület, valamint a felhasznált anyagok jellegzetességei – eredményeznek, feltéve, hogy a minta új és egyéni jellegű.
		4. **Növényfajta:** az a legkisebb besorolású önálló növényrendszertani egységen belüli növénycsoportosítás, amely csoportosítás ‒ függetlenül attól, hogy kielégíti-e az oltalmazhatósági feltételeket – (1) adott genotípusból vagy genotípusok kombinációjából kifejeződött jellemzők által meghatározható; (2) bármely más növénycsoportosítástól legalább egy ilyen kifejeződött jellemző tekintetében megkülönböztethető, és (3) jellemzőit megőrző szaporításra alkalmas egységet alkot.
		5. **Mikroelektronikai félvezető termékek topográfiája:** a mikroelektronikai félvezető termék elemeinek, amelyek közül legalább egy aktív elem, és összekötéseinek vagy azok egy részének bármely formában kifejezett, térbeli elrendezése, vagy egy gyártásra szánt félvezető termékhez készített ilyen térbeli elrendezés, feltéve, hogy a topográfia eredeti, azaz ha az saját szellemi alkotómunka eredménye, és megalkotása idején nem szokásos az iparban, vagy amennyiben a topográfia az iparban szokásos részekből áll, akkor azok elrendezése eredeti.
		6. **Védjegy:** olyan megjelölés, amely (1) alkalmas arra, hogy valamely árut vagy szolgáltatást megkülönböztessen mások áruitól vagy szolgáltatásaitól; és (2) a védjegylajstromban olyan módon ábrázolható, hogy a jogalkalmazó szervek és a nyilvánosság egyértelműen és pontosan meg tudják határozni a védjegybejelentő által igényelt vagy a védjegyjogosult javára fennálló oltalom tárgyát.
		7. **Földrajzi árujelző:** a kereskedelmi forgalomban a termék földrajzi származásának feltüntetésére használt földrajzi jelzés és eredetmegjelölés.
		8. **Domain név (használati joga):** alfanumerikus karakterekből álló műszaki azonosító, amelyet elsősorban a könnyebb megjegyezhetősége miatt az internetes kommunikációhoz nélkülözhetetlen internetcímek helyett használnak. Gyakorlati szempontból a domain nevek az esetek többségében szervezetek, áruk, szolgáltatások, tevékenységek egyéniesített azonosítói, és ezért jelentős vagyoni értéket képviselhetnek (pl.: világszinten ismert védjeggyel azonos domain név).
		9. **Szerzői mű:** a szerzői jogról szóló 1999. évi LXXVI. törvény szerinti szerzői mű és gyűjteményes mű; ezeken belül különösen, de nem kizárólagosan: a) a szakirodalmi, tudományos mű, prezentációs anyagok; b) a kutatási tervek pályázatokban és egyéb projektekben megfogalmazott koncepciója és munkaterve; c) a megvalósíthatósági tanulmány; d) a térképészeti alkotás; e) a szoftver, valamint annak dokumentációja és az adatbázis, valamint dokumentációja; f) az engedélyezési dokumentáció; g) az építészeti és gépészeti tervrajz; h) gyűjteményes műnek minősülő adatbázis, szövegkorpusz.

**Műszaki jellegű szerzői mű:** azok a műszaki jellegű szerzői vagy kapcsolódó jogi védelemben részesülő művek és teljesítmények, amelyek jogszabály erejénél fogva szerzői jogi védelem alatt állnak. Jelen Szabályzat szóhasználatában műszaki jellegű szerzői műnek tekintendők:

* szoftverek;
* gyűjteményes műnek minősülő adatbázisok;
* műszaki tervrajzok;
* térképészeti alkotások.
	+ 1. **Know-how:** az Üzleti titoknak minősülő, azonosításra alkalmas módon rögzített, műszaki, gazdasági vagy szervezési ismeret, megoldás, tapasztalat vagy ezek összeállítása.
		2. **Üzleti titok:** a gazdasági tevékenységhez kapcsolódó, titkos – egészben vagy elemeinek összességeként nem közismert, vagy az érintett gazdasági tevékenységet végző személyek számára nem könnyen hozzáférhető –, ennélfogva vagyoni értékkel bíró olyan tény, tájékoztatás, egyéb adat és az azokból készült összeállítás, amelynek a titokban tartása érdekében a titok jogosultja az adott helyzetben általában elvárható magatartást tanúsítja.

Az Alkotó és a CSFK közötti munkaviszonyból folyó kötelezettségek, valamint a CSFK tevékenységi körében történő hasznosíthatóság szempontjából a Szellemi Alkotások a jelen Szabályzat szerint 3 csoportba sorolhatók:

* Alkalmazotti Szellemi Alkotás [lásd: 2. § (2)]
* Szolgálati Szellemi Alkotás [lásd: 2. § (25)]
* Független Szellemi Alkotás [lásd: 2. § (9)]
	1. **Szellemi Alkotás befogadása:** a Szellemi Alkotáshoz kapacsolódó Szellemi Tulajdon megszerzését célzó, a jelen Szabályzat VIII.1.2. alfejezetében meghatározott eljárás.
	2. **Szellemi Tulajdon:** a Szellemi Alkotásokra és egyes teljesítményekre, az árujelzőkre (védjegyek és földrajzi árujelzők) a szerzői jogi és iparjogvédelmi törvényben, a védett ismeretekre nézve az üzleti titok védelméről szóló törvényben, továbbá az Európai Unió közvetlenül alkalmazandó jogi aktusaiban és nemzetközi egyezmények által biztosított jogi oltalom.
	3. **Szellemi Tulajdon Bizottság:** a CSFK-ban működő, a Szellemi Alkotások kezelésével és Hasznosításával kapcsolatos javaslattevő, a jelen Szabályzat 36. §, 81. §és 82. §-ában meghatározott testületi szerv.
	4. **Szolgálati Szellemi Alkotás:** olyan Szellemi Alkotás, amelynek létrehozása az Alkotó munkaviszonyból folyó kötelessége. Ezen túlmenően azon Szellemi Alkotások tekintetében, amelyek iparjogvédelmi oltalom tárgyai lehetnek, a vonatkozó jogszabály további feltételt határozhat meg (pl.: ismertetés és befogadás a szolgálati Találmány, formatervezési minta esetében; vagy átadás a munkaviszonyban létrehozott Szerzői mű esetében). A Szolgálati Szellemi Alkotásokra vonatkozó további szabályokat a 15. § tartalmazza.

# A Szabályzat személyi hatálya

1. A Szabályzat személyi hatálya kiterjed:
	1. a CSFK szervezeti egységeire és Alkalmazottaira;
	2. azon **további természetes vagy jogi személyekre** (így például a munkavégzésre irányuló egyéb jogviszonyban vagy polgári jogviszonyban munkát végzők, vendégkutatók, kutató partnerek stb.), akik a Szabályzatot írásbeli nyilatkozattal vagy szerződésben magukra nézve kötelezőnek fogadják el, az elfogadásnak megfelelő mértékig. A Szabályzat részben történő elfogadása esetén a vonatkozó rendelkezéseket pontosan meg kell jelölni.
	3. a CSFK által vagy részesedésével létrehozott Hasznosító Vállalkozásokra és a velük munkaviszonyban vagy munkavégzésre irányuló egyéb jogviszonyban álló személyekre. A CSFK felelős vezetője köteles biztosítani, hogy a Hasznosító Vállalkozás képviselője a jelen Szabályzatot megismerje és belső szabályzatai szerint gondoskodjon annak kiadásáról.
2. A CSFK nevében szerződéskötésre jogosult személy vagy szervezeti egység gondoskodik arról, hogy a munkaszerződések vagy munkavégzésre irányuló egyéb jogviszonyt létrehozó szerződések megkötésekor a Kutatóhellyel szerződő fél írásban nyilatkozatot tegyen arról, hogy a jelen Szabályzatot megismerte, és azt a szerződés tartalmától függően részben vagy egészben magára nézve kötelezőnek fogadta el. A Szabályzat részben történő elfogadása esetén a vonatkozó rendelkezéseket pontosan meg kell jelölni.
3. A CSFK nevében szerződéskötésre jogosult személyek vagy szervek gondoskodnak arról, hogy a Szellemi Alkotás létrejöttét eredményezhető szerződések (pl.: kutatás-fejlesztési együttműködés) tartalmazzák a Szabályzatnak az ügylet szempontjából releváns rendelkezéseit érvényre juttató szabályokat (pl.: 21. §; 24. §; 25. §; 27. §). A Szabályzatban meghatározott rendelkezésektől eltérő tartalommal történő szerződéskötésre akkor kerülhet sor, ha a szerződésben a Szellemi Alkotással kapcsolatos legfontosabb kérdéseket a felek közös egyetértéssel rendezik, és az erre vonatkozó javaslattal a Szellemi Tulajdon Bizottság egyetértett (lásd: VI.2. alfejezet). Indokolt esetben a CSFK felelős vezetője írásbeli döntése alapján a Szellemi Tulajdon Bizottság egyetértése nélkül is megköthető a szerződés. Indokolt eset lehet például a szerződő fél lényegesen erősebb tárgyalási pozíciója, amelyre tekintettel a CSFK szempontjainak érvényesítése erősen korlátozott. A rendkívüli eljárásról szóló döntést az Innovációs menedzser köteles előkészíteni az eset körülményeihez igazodó lehető legrövidebb időn belül. Az Innovációs menedzser a döntésről haladéktalanul értesíti a Szellemi Tulajdon Bizottságot.
4. Azon személyek, akik a jelen Szabályzat hatályba lépésekor a Kutatóhellyel fennálló hatályos munkaszerződéssel rendelkeznek, kötelesek a jelen Szabályzat hatályba lépését követő 30 naptári napon belül **nyilatkozatot** tenni, amelyben jelen Szabályzatot magukra nézve kötelezőnek fogadják el. Ezen nyilatkozat hiányában e személyek a kutatómunkába nem vonhatók be.
5. A CSFK nevében szerződéskötésre jogosult személyek vagy szervek gondoskodnak arról, hogy az Alkalmazottak és a 3. §(2) bekezdés szerint szerződött személyek az általában **elvárható** módon és **mértékben vegyenek részt** a CSFK Szellemi Tulajdonának védelmében.

# A Szabályzat tárgyi hatálya

1. A Szabályzat tárgyi hatálya alá tartoznak a következő Szellemi Alkotások:
	1. a Szabályzat hatálya alá tartozó személy által folytatott tevékenység során létrehozott:
		1. azon Szellemi Alkotások, amelyek iparjogvédelmi oltalom tárgyai lehetnek [lásd: 2. §(21)a) – 2. §(21)g)];
		2. Műszaki jellegű szerzői művek [lásd: 2. §(21)i)], az egyéb Szerzői művek pedig a CSFK és az Alkotó ilyen tartalmú megállapodása esetén;
		3. Üzleti titok, Know-how;
		4. Domain nevek használati joga; és
		5. fenti a) - d) pontokban meghatározott Szellemi Alkotások bármely kombinációja;
	2. azon 8. § (1) bekezdés szerinti Szellemi Alkotás, amelynek esetében a vonatkozó vagyoni jogokat a CSFK harmadik személlyel kötött megállapodás alapján ingyenesen vagy visszterhesen szerzi meg.
	3. azok a Szellemi Alkotások, amelyek esetében a hozzájuk fűződő vagyoni jogoknak már a Szabályzat hatálybalépésekor is a CSFK a jogosultja.
	4. A jelen Szabályzat tárgyi hatálya alá nem tartozó Szerzői művekkel kapcsolatos egyes kérdéseket a CSFK külön szabályzatban rendezheti.

# A Szellemi Alkotáshoz fűződő jogok

## A CSFK Alkalmazottai által létrehozottSzellemi Alkotások

1. A CSFK-ban folyó vagy a CSFK közreműködésével megvalósuló (ideértve különösen a CSFK vagy az ELKH Titkárság által finanszírozott vagy pályázati forrásból támogatott) bármely kutató- és fejlesztőmunka eredményeképpen létrejövő Szolgálati Szellemi Alkotással kapcsolatos vagyoni jog a jogszabályokban meghatározott tartalommal a CSFK-t illeti meg.
2. A CSFK-t illeti a jelen Szabályzat hatálya alá tartozó Alkalmazotti Szellemi Alkotásokon jogszabály alapján fennálló, nem kizárólagos és nem átruházható hasznosítási jog, vagy az Alkotóval kötött egyedi hasznosítási vagy jogátruházási szerződés útján megszerzett szélesebb körű jogok.
3. Amennyiben egy Alkalmazott saját megítélése szerint a jelen Szabályzat tárgyi hatálya alá tartozó Független Szellemi Alkotást hozott létre, köteles azt a vélelmezett független státusz feltüntetésével ismertetni a CSFK felelős vezetőjével, a jelen Szabályzat VIII. fejezetében foglalt rendelkezések szerint. Amennyiben a CSFK felelős vezetője a Szellemi Alkotás besorolását a befogadásról/elutasításról szóló döntésében Független Szellemi Alkotásként jóváhagyja (és ezzel nem formál rá semmilyen jogot), az a továbbiakban Független Szellemi Alkotásnak tekinthető. Amennyiben a CSFK felelős vezetője a független besorolással nem ért egyet, akkor a döntését a szolgálati vagy alkalmazotti jelleget meghatározó jogszabályi követelményeket megalapozó részletes indoklással köteles ellátni. A CSFK és az Alkotó egyedi megállapodást köthet arról, hogy az Alkotó harmadik féllel fennálló jogviszonyával összefüggő, jól körülhatárolt és a kutatóhelyi tevékenységétől egyértelműen elválasztott tevékenységéből származó Szellemi Alkotásokat nem kell a Kutatóhellyel ismertetnie. Az Alkotó a CSFK által jóváhagyott Független Szellemi Alkotásra nézve – saját belátása szerint – felajánlhat jogokat a CSFK részére, vagy a Szellemi Alkotáshoz fűződő jogokat a CSFK-ra át is ruházhatja. Az Alkotó által a CSFK-nak felajánlott Független Szellemi Alkotások írásba foglalt polgári jogi megállapodással ingyenesen vagy ellenszolgáltatás fejében ruházhatók át a CSFK-ra, vagy engedélyezhetők felhasználásra a CSFK számára.
4. Az iparjogvédelmi oltalom tárgyát képező Szellemi Alkotásként vagy Szerzői műként nem értékelhető Üzleti titkot vagy Know-how-t az Alkotó köteles titokban tartani, e kötelezettsége pedig a munkaviszony megszűnése után is fennáll. Az Alkotó köteles továbbá tudását a CSFK jogos gazdasági érdekei szerint felhasználni.
5. A 9. §–12. §-ok alól kivételt jelent, ha:
	1. jogszabály eltérően rendelkezik, vagy
	2. szerződés kifejezetten eltérően rendelkezik, vagy
	3. a CSFK az őt megillető vagy részére felajánlott bármely Szellemi Alkotáshoz kapcsolódó jogról lemond, vagy a neki felajánlott Szellemi Alkotás elfogadását elutasítja.
6. Annak megállapítása, hogy egy adott Szellemi Alkotás Szolgálati vagy Alkalmazotti Szellemi Alkotásnak minősül-e, az Alkotó munkaszerződése, munkaköri leírása, eseti munkavégzésre irányuló jogviszonyban megjelölt egyéb feladatai, valamint a kapott írásbeli vagy kivételes esetben szóbeli utasítások és a jelen Szabályzat rendelkezéseinek együttes figyelembevételével történik. A CSFK felelős vezetőjének törekednie kell arra, hogy a Szellemi Alkotás szolgálati vagy alkalmazotti jellegét megalapozó munkáltatói utasításai a lehető legteljesebb mértékben írásba legyenek foglalva.
7. A szolgálati vagy alkalmazotti jelleg megállapítása során a 14. §-ban foglaltakon túl minden esetben vizsgálni kell, hogy a Szellemi Alkotás:
	1. a CSFK-t illető Know-how, Üzleti titok felhasználásával jött-e létre;
	2. kutatóhelyi indíttatásra, utasításra;
	3. a CSFK eszközeivel, anyagaival, továbbá anyagi támogatásával jött-e létre.
8. A Szellemi Alkotás szolgálati jellegét a 15. §-ban meghatározott szempontok hiánya önmagában még nem zárja ki, egy-egy szempont hiánya (pl.: saját eszközzel történő munkavégzés) adott esetben az Alkotó díjazásakor veendő figyelembe, nem pedig a szolgálati jelleg megállapításakor.
9. Az Alkotó által egyébként egységesen kezelt Szellemi Alkotás jogi értelemben több, a jelen Szabályzat 8. §-ában meghatározott Szellemi Alkotás fajtából (pl.: Találmány, szoftver, Know-how) tevődhet össze, így ha egy adott Szellemi Alkotás nem is esik egy bizonyos jogi védelem alá (pl.: szabadalom), más jogi védelem kiterjedhet rá (pl.: Üzleti titok/Know-how védelem). Ennek megfelelően mindig nagy körültekintéssel kell megvizsgálni a CSFK felelős vezetőjével ismertetett Szellemi Alkotásokat, és törekedni kell a Szellemi Alkotás különböző elemeinek pontos azonosítására, és amennyiben szükséges, külön kezelésére (pl.: Találmány és az annak megvalósításával kapcsolatos Know-how).
10. A Szellemi Alkotás szolgálati vagy alkalmazotti jellegére vonatkozó döntését a CSFK felelős vezetője megindokolja, amellyel szemben az Alkalmazott ellenbizonyítással élhet.
11. Az Üzleti titok (pl.: Know-how) eredeti jogosultja minden esetben a CSFK (eredeti Üzleti titok), kivéve, ha azok a Szabályzat 2. §(21)a) ponttól 2. §(21)f) pontjáig meghatározott Szellemi Alkotás titokban tartása miatt kerülnek Üzleti titokként (pl.: Know-how) Hasznosításra.

## A CSFK és harmadik fél közötti jogviszony alapján létrehozott Szellemi Alkotásokhoz fűződő jogok

### Általános elvek

1. A CSFK képviseletében eljáró személyek kötelesek gondoskodni arról, hogy minden olyan harmadik féllel (az ELKH más kutatóhelyeit is beleértve) történő együttműködés esetén, amelyben Szellemi Alkotás jöhet létre, a tevékenység megkezdése előtt írásban rögzítésre kerüljenek az együttműködés feltételei (pl.: konzorciumi vagy kutatási szerződés formájában), amelynek során – egyéb kérdések mellett – az esetlegesen létrejövő Szellemi Alkotásokhoz fűződő jogokról is rendelkezni kell. Az ilyen szerződésben törekedni kell arra, hogy az esetlegesen létrejövő Szellemi Alkotásokhoz fűződő jogok a lehető legteljesebben a CSFK-t illessék meg. A CSFK képviseletében eljáró személyeknek lehetőség szerint kerülniük kell azt az eljárást, hogy az együttműködésre vonatkozó megállapodásban egy külön, későbbi megállapodás hatálya alá rendelik a Szellemi Alkotásokra vonatkozó kérdéseket, és törekedniük kell a 21. §-ban meghatározott kérdések előzetes rendezésére.
2. Harmadik féllel való együttműködésre vonatkozó szerződés esetében, amelyben Szellemi Alkotás jöhet létre, csak akkor köthető szerződés, ha az kitér az alábbiakra:
	1. a szerződés megkötésekor már meglévő és a harmadik féllel történő együttműködéshez rendelkezésre bocsátott Szellemi Alkotás, valamint Szellemi Tulajdon megjelölése és az ezekhez fűződő vagyoni, hasznosítási (felhasználási) és egyéb jogok terjedelmének, hovatartozásának és ellentételezésének pontos meghatározása;
	2. az együttműködés keretében, a felek által külön-külön vagy közösen létrehozott Szellemi Alkotásokhoz fűződő vagyoni jogok rendezése;
	3. az együttműködés keretében létrehozott Szellemi Alkotásokra és az Üzleti titokra, valamint Know-how-ra vonatkozó titokvédelmi szabályok, és az ezek megszegése esetén életbe lépő szankciók.
3. A CSFK képviseletében eljáró személyek kötelesek fokozott gondossággal eljárni olyan szerződések megkötésekor vagy jognyilatkozatok adásakor, amelyek befolyásolhatják a CSFK Szellemi Alkotásokhoz fűződő jogokkal kapcsolatos jogszerzését vagy a CSFK rendelkezési jogát.
4. Amennyiben a harmadik féllel kötött szerződés célja közfinanszírozású kutatás-fejlesztési támogatással megvalósított projekt eredményeként Szellemi Alkotás létrehozása, akkor a felek közötti szerződésnek összhangban kell lennie a pályázati kiírásnak és a támogatási szerződésnek a Szellemi Alkotás vagyoni jogaira, valamint a Hasznosítására vonatkozó előírásaival.

### Közös kutatásban vagy projektben létrehozott Szellemi Alkotások

1. Amennyiben a CSFK olyan közös kutatásban vagy projektben vesz részt, amely Szellemi Alkotás létrehozásával járhat, az együttműködés adta kereteken belül a CSFK-nak a munka során törekednie kell:
	1. önállóan létrehozott Szellemi Alkotásokra nézve a vagyoni jogok teljes megszerzésére;
	2. közösen létrehozott Szellemi Alkotásokra nézve:
		1. a vagyoni jogok megszerzésére legalább az eredményhez való hozzájárulás arányában, továbbá
		2. amennyiben a CSFK vagy az ELKH érdeke ezt indokolja, az oltalomszerzési stratégia meghatározására és az oltalomszerzési eljárások koordinálására vonatkozó jogok (pl.: instrukcióadás képviselő részére) megszerzésére, továbbá
		3. lehetőség szerint a többi jogosult korlátozó jogaitól mentes gazdasági kontroll megszerzésére a tervezett Hasznosításhoz szükséges mértékben. Ilyen korlátozó jog lehet például: hozzájárulási, együttdöntési jog a Hasznosítás, Hasznosításba adás, elidegenítés, továbbfejlesztés stb. tekintetében.

### Harmadik fél megbízásából létrehozottSzellemi Alkotások

1. Amennyiben a CSFK olyan megbízást kap harmadik féltől, amely Szellemi Alkotás létrehozásával járhat, akkor a CSFK felelős vezetőjének törekednie kell a megbízás során létrehozott Szellemi Alkotásokra nézve:
	1. a vagyoni jogok fenntartására, a megbízó részére nem kizárólagos hasznosítási jogok biztosítása mellett, vagy amennyiben ez nem lehetséges,
	2. a vagyoni jogok fenntartására, a megbízó részére kizárólagos hasznosítási jogok biztosítása mellett, vagy amennyiben ez nem lehetséges,
	3. a vagyoni jogok átadása mellett, lehetőleg korlátozásmentes hasznosítási jog fenntartására, vagy amennyiben ez nem lehetséges,
	4. a továbbfejlesztési/átdolgozási jogok ingyenes fenntartására, amennyiben ez lehetséges.
2. A harmadik fél által adott megbízásokra vonatkozó szerződésekben (kutatási, megbízási, vállalkozási vagy más szerződésekben), amelyek Szellemi Alkotás létrehozásával járhatnak, a CSFK-nak törekednie kell arra, hogy a harmadik fél ne korlátozza a CSFK Alkotóinak és kutatóinak publikációs tevékenységét, vagy amennyiben ez elkerülhetetlen, a CSFK Alkotói és kutatói megfelelő anyagi vagy szakmai ellentételezésben részesüljenek a harmadik fél részéről. A tudományos közlemény megjelentetése a vonatkozó Szellemi Alkotás oltalmi bejelentésének közzétételét követően – a közzététel tartalmának mértékéig – nem tagadható meg harmadik fél részéről alapos ok (pl.: szerződés kizáró rendelkezése) nélkül. A harmadik féllel kötött szerződésekben vállalt publikációs korlátozásokat az adott projektben részt vevő Alkalmazottak kötelesek betartani, valamint erre különös figyelmet fordítani, tekintettel a szerződésen alapuló titoktartási kötelezettségükre.

### A CSFK megbízásából harmadik fél által létrehozottSzellemi Alkotások

1. Amennyiben a CSFK olyan megbízást ad harmadik félnek, amely Szellemi Alkotás létrehozásával járhat (pl.: technikai, technológiai probléma megoldására irányuló munkák, kutatási részfeladatok, arculati tervezési és marketingmunkák stb.), a CSFK-nak a megbízás adta kereteken belül törekednie kell a munka során létrehozott Szellemi Alkotásokra nézve:
	1. a vagyoni jogok megszerzésére és a megbízott/vállalkozó általi Hasznosítás kizárására, vagy amennyiben ez nem lehetséges,
	2. a vagyoni jogok megszerzésére és a megbízott/vállalkozó részére csak olyan hasznosítási jogok megadására, amelyek nem veszélyeztetik a CSFK gazdasági érdekeit, vagy amennyiben ez nem lehetséges,
	3. a tervezett felhasználáshoz, figyelembe véve a felhasználás módját, mértékét, területi és időbeli hatályát, továbbá a felhasználással összefüggően harmadik felekkel történő együttműködéshez szükséges felhasználási jogokat (pl.: további kutatások végezése, bérgyártatás stb.) illetően kellően tág (és adott esetben kizárólagos) hasznosítási jogok megszerzésére, és a megbízott/vállalkozó részére a CSFK számára sérelmes későbbi üzleti Hasznosítás megtiltására.
2. Amennyiben a CSFK olyan Szellemi Alkotásra szerez vagyoni vagy hasznosítási jogokat, amelynek létrehozásában nem vett részt a Szabályzat hatálya alá tartozó személy, akkor a projektért felelős személy köteles gondoskodni a Szellemi Alkotás ismertetéséről a jelen Szabályzat vonatkozó rendelkezései szerint. Ilyen esetben az ismertető személy nem minősül Alkotónak, a CSFK jogszerzésének pedig nem feltétele a formális befogadás.

# A szellemitulajdon-kezelésben eljáró szervek, testületek

1. A CSFK szellemitulajdon-kezelése három szinten valósul meg:
	* 1. kutatóhelyi operatív feladatellátás
* felelős: Innovációs menedzser javaslattételi joggal
	+ 1. kutatóhelyi döntéshozatal
* felelős: CSFK felelős vezetője döntési joggal, Szellemi Tulajdon Bizottság javaslattételi joggal
	+ 1. hálózati szintű koordináció
* felelős: Innovációs Főosztály

## Kutatóhelyi operatív feladatellátás

1. A CSFK felelős vezetője törekszik arra, hogy az Innovációs menedzser a munkaviszony keretében foglalkoztatott, felsőfokú szakképzettséggel/végzettséggel, közép-vagy felsőfokú iparjogvédelmi, illetve szerzői jogi képesítéssel, valamint lehetőség szerint a technológiatranszfer területén gyakorlati tapasztalattal rendelkező Alkalmazottak köréből kerüljön kiválasztásra. A CSFK felelős vezetője köteles gondoskodni arról, hogy az Innovációs menedzser részt vegyen az ELKH Titkárság által a Kutatóhelyek Innovációs menedzserei számára szervezett szakmai képzéseken.
2. A CSFK Szellemi Alkotások kezelésével és a Szellemi Tulajdon védelemmel foglalkozó munkavállalója, az **Innovációs menedzser** feladatai és felelősségei közé tartozik – szükség esetén külső szakértő bevonásával – különösen, de nem kizárólagosan, hogy:
	1. elvégzi a Szellemi Alkotások bejelentésének (ismertetésének) érkeztetését, valamint az érkeztetés és befogadás folyamata során biztosítja a CSFK felelős vezetője, a Szellemi Tulajdon Bizottság és az Alkotó közötti kapcsolattartás zavartalan és határidőben történő megvalósulását;
	2. gondoskodik az ismertetett Szellemi Alkotás előzetes értékeléséről, valamint a befogadásra vagy elutasításra irányuló javaslat előkészítéséről, így különösen:
		1. érkezteti és nyilvántartja a Szellemi Alkotás Alkotó általi bejelentését;
		2. eljuttatja az Alkotó számára az igazolást a Szellemi Alkotás ismertetésének megvalósulásáról;
		3. a Szellemi Alkotás előzetes értékelése során szükség esetén kiegészíti vagy kiegészítteti a Szellemi Alkotás ismertetését az Alkotóval, hogy az elégséges legyen az előzetes értékeléshez, az újdonságkutatás elvégzéséhez és a Know-how-val szemben támasztott rögzítettségi követelmények teljesítéséhez;
		4. előzetesen értékeli a Szellemi Alkotást;
		5. gondoskodik az 57. §-ban foglalt határidő betartásáról;
	3. ellátja a Szellemi Tulajdon védelmével és a jogérvényesítéssel kapcsolatos feladatokat, például a 76. §-ban és a 99. §b) pontban foglalt feladatokat;
	4. előkészítő szerepet tölt be a Szellemi Tulajdon Bizottság javaslatait illetően, így például:
		1. Alkotói díjszerződésekkel kapcsolatos tárgyalások koordinációja, előkészítése az Alkotóval;
		2. költség-haszon elemzés elkészítése Szellemi Tulajdonok fenntartásával kapcsolatban;
		3. elkészíti a 61. § szerinti költségbecslést;
	5. kapcsolatot tart a szabadalmi ügyvivővel és támogatja a munkáját a CSFK részéről szükséges információk megadásával, iratok aláírásával és instrukciók megadásával kapcsolatban (amennyiben ahhoz magasabb szintű döntés szükséges, felterjeszti a kérdést döntésre), valamint – adott esetben szabadalmi ügyvivőn keresztül – gondoskodik a vonatkozó költségek megfizetéséről és az eljárási és fizetési határidők pontos betartatásáról;
	6. a feladatkörébe tartozó bármilyen kérdésben szükség esetén konzultál az Innovációs Főosztállyal;
	7. a feladatkörébe tartozó ügyekről, beleértve a CSFK felelős vezetője által hozott döntéseket, tájékoztatja az Innovációs Főosztályt;
	8. elvégzi a Szellemi Alkotások nyilvántartásával járó adatrögzítést a Nyilvántartásban;
	9. a CSFK Alkalmazottai számára megadja a szükséges támogatást, állásfoglalást, iránymutatást, valamint segítséget az alapvető szellemitulajdon-védelmi és -hasznosítási kérdésekben, valamint a Szabályzattal kapcsolatos kérdésekben;
	10. közvetíti a Szellemi Alkotásokkal kapcsolatos publikációra és közlésre vonatkozó állásfoglalás-kéréseket a Szellemi Tulajdon Bizottság felé;
	11. tagként részt vesz a Szellemi Tulajdon Bizottság munkájában;
	12. ellátja a Szellemi Alkotás menedzselésével és Hasznosításával kapcsolatos egyéb feladatokat, különösen az Alkotóval történő koordinációt, a potenciális hasznosító partnerekkel történő kapcsolatépítést és kapcsolattartást, valamint a hasznosítási szerződések előkészítésének támogatását.
3. Az **Alkotó** feladatai és felelősségei közé tartozik különösen, de nem kizárólagosan, hogy:
	1. elvégzi a kutató- vagy fejlesztőmunkát, és ismerteti a létrehozott Szellemi Alkotásokat a Kutatóhellyel, valamint az Innovációs menedzserrel;
	2. a technológiai információk és az egyéb szükséges iratok (pl.: feltalálói nyilatkozat, átruházási irat) szolgáltatásával hozzájárul a jogszerzési eljárások (pl.: szabadalmaztatás) és a jogérvényesítési eljárások (pl.: bitorlási perek), valamint a kutatáshasznosítási folyamatok sikeréhez (az Alkotó ilyen irányú tevékenysége munkaköri tevékenységnek számít, így az ilyen feladatok ellátása munkaidőben történik, és a feladatokkal töltött idő munkaidőnek tekintendő);
	3. a CSFK érdekeit és a Szabályzat rendelkezéseit mérlegelve felelősen dönt a Szellemi Alkotásokkal kapcsolatos publikációi és közlései közzétételéről vagy ennek elhalasztásáról az oltalomszerzés vagy a Szellemi Alkotás Hasznosítása érdekében (kivéve azokat az eseteket, amikor a publikációval kapcsolatban munkáltatói utasítást kap, és önálló döntésnek nincs helye), valamint szükség esetén állásfoglalást kér erre vonatkozóan az Innovációs menedzseren keresztül.
4. A Szellemi Tulajdonnal kapcsolatos könyvelési, pénzügyi feladatokat végző, a CSFK gazdálkodásáért és könyvviteléért felelős szervezeti egység vagy személy (gazdasági vezető) feladatai és felelősségei közé tartozik különösen, de nem kizárólagosan, hogy:
	1. nyilvántartja a Szellemi Alkotással kapcsolatos költségeket és bevételeket az Innovációs menedzserrel egyeztetve;
	2. saját kockázatra végzett fejlesztési projektek esetében gyűjti a kísérleti fejlesztés közvetlen költségeit aktiválásra;
	3. figyelemmel kíséri a Szellemi Alkotással kapcsolatos fizetési kötelezettségek határidejét, pénzügyileg rendezi a kötelezettségeket;
	4. ellátja a Szellemi Alkotással kapcsolatos díjazási megállapodásokhoz fűződő pénzügyi feladatokat, ezen belül a fizetési kötelezettségek teljesítését;
	5. ellátja a Szellemi Alkotások létrehozásához felhasznált ráfordítások kimutatásával kapcsolatos feladatokat;
	6. ellátja a Szellemi Tulajdonok könyvelésével kapcsolatos feladatokat.
5. A CSFK jogi szervezetének vagy a jogi feladatokat ellátó személynek a feladatai és felelősségei közé tartozik különösen, de nem kizárólagosan, hogy:
	1. biztosítja, hogy a Szellemi Alkotás létrehozását eredményezhető szerződésekben a Felek rendelkezzenek a Szellemi Alkotásokkal kapcsolatos jogokról a Szabályzat VI. fejezetének megfelelően;
	2. a technológiatranszfer-szerződésekben alkalmazza a jelen Szabályzatban foglalt elveket;
	3. támogatja az Innovációs menedzsert a Szellemi Tulajdon védelmével és a jogérvényesítéssel kapcsolatos feladatai ellátásában;
	4. szükség esetén bevonja az Innovációs Főosztályt az (1), (2) és (3) bekezdésekben meghatározott feladatainak ellátásába.

## Kutatóhelyi döntéshozatal

1. A **CSFK felelős vezetőjének** feladatai és felelősségei közé tartozik különösen, de nem kizárólagosan, hogy:
	1. döntést hoz a Szellemi Tulajdon Bizottság által tett javaslat alapján, és amennyiben szükségesnek találja, úgy a javaslatot egy alkalommal visszaküldi újratárgyalásra a Szellemi Tulajdon Bizottság részére, az alábbi esetkörben:
		1. Szellemi Alkotás befogadása vagy elutasítása;
		2. befogadott Szellemi Alkotáshoz, valamint Szellemi Tulajdonhoz kapcsolódó jogról való lemondás;
		3. a Szellemi Alkotások és a Szellemi Tulajdon védelmével kapcsolatos valamennyi stratégiai kérdés, ideértve a védelmi intézkedések mellőzését és a lemondást a Szellemi Alkotás védelméről, valamint az oltalom fenntartási díjának esedékességét megelőzően az oltalom fenntartását;
		4. Szellemi Alkotás Hasznosításával kapcsolatos kérdések;
		5. Szellemi Alkotás Hasznosításából a CSFK-hoz befolyt Nettó hasznosítási bevétel felosztása a Szabályzat adta kereteken belül;
		6. jogérvényesítési ügyek, Szellemi Tulajdonnal kapcsolatos jogviták;
		7. Szellemi Alkotásokkal kapcsolatos publikációkkal és közlésekkel összefüggő állásfoglalási kérések, valamint
		8. a Szellemi Alkotással kapcsolatos és a Szellemi Tulajdon Bizottság által kezelt minden további, a fenti pontok alá nem tartozó ügy;
	2. eljár valamennyi, a Szellemi Alkotás Alkotójával kapcsolatos díjfizetésre vonatkozó szerződés ügyében;
	3. kijelöli a Szellemi Tulajdon Bizottság legalább 2 további tagját az Innovációs menedzseren felül.
2. A legalább 3 tagból álló **Szellemi Tulajdon Bizottság** feladatai és felelősségei közé tartozik különösen, de nem kizárólagosan, hogy:
	1. értékeli a Szellemi Alkotással kapcsolatos, Innovációs menedzser által elvégzett feladatok eredményét;
	2. javaslatot tesz a Szellemi Alkotásokkal kapcsolatos stratégiai kérdésekben, és felterjeszti azt döntésre a CSFK felelős vezetője felé, az alábbi esetkörben:
		1. Szellemi Alkotás befogadása vagy elutasítása;
		2. befogadott Szellemi Alkotáshoz, valamint Szellemi Tulajdonhoz kapcsolódó jogról való lemondás;
		3. a Szellemi Alkotások és a Szellemi Tulajdon védelmével kapcsolatos valamennyi stratégiai kérdés, ideértve a védelmi intézkedések mellőzését és a lemondást a Szellemi Alkotás védelméről, valamint az oltalom fenntartási díjának esedékességét megelőzően az oltalom fenntartásáról;
		4. Szellemi Alkotás Hasznosításával kapcsolatos kérdések;
		5. Szellemi Alkotás Hasznosításából a CSFK-hoz befolyt Nettó hasznosítási bevétel felosztása a Szabályzat adta kereteken belül;
		6. jogérvényesítési ügyek, Szellemi Tulajdonnal kapcsolatos jogviták;
		7. a Szellemi Alkotásokkal kapcsolatos publikációkkal és közlésekkel összefüggő állásfoglalási kérések ügyében, valamint
		8. a Szellemi Alkotással kapcsolatos minden további, a fenti pontok alá nem tartozó ügyben;
	3. eseti jelleggel, tanácskozási joggal bíró, szavazati jog nélküli tagot vonhat be üléseibe.
	4. A Szellemi Tulajdon Bizottságra vonatkozó általános szabályokat a VIII.7. alfejezet tartalmazza, ezen felül az összetételére és a tagjai megválasztására vonatkozó további szabályokat a Szabályzat alapján elkészített kutatóhelyi szabályzatok tartalmazhatnak.

## Az ELKH Titkárság koordinációs feladatai

1. Az **Innovációs Főosztály** feladatai és felelősségei közé tartozik, hogy:
	1. kidolgozza az ELKH hálózati szintű hasznosítási keretrendszerének stratégiai dokumentumait, gondoskodik azok frissítéséről, valamint a Kutatóhelyekkel együttműködve gondoskodik azok végrehajtásáról, alkalmazásáról;
	2. kidolgozza az ELKH szellemitulajdon-kezelési Szabályzatát, gondoskodik annak frissítéséről, valamint koordinálja a kutatóhelyi szellemitulajdon-kezelési szabályzatok megújítását, és nyomon követi azok végrehajtását;
	3. koordinálja a Kutatóhelyeknél létrejövő hasznosítható Szellemi Alkotások feltérképezését és nyilvántartását, a Nyilvántartásba vett Szellemi Alkotások tekintetében monitoring feladatokat lát el, szükség esetén közvetlen kapcsolatot tart az Alkotóval;
	4. összefogja és koordinálja az Innovációs menedzserek munkáját, biztosítja az Innovációs menedzserek közötti információáramlást, valamint a tapasztalatcserét tevékenységük egységesítése érdekében. Az Innovációs menedzserek kérdése esetén szakmai segítséget, iránymutatást nyújt a probléma megoldásában. Az Innovációs Főosztály koordináló tevékenysége nem jelent az Innovációs menedzserek tekintetében munkáltatói jogkörgyakorlást, továbbá nem jelenti a CSFK munkáltatói jogkörgyakorlója jogköreinek szűkítését. Az Innovációs menedzser felett a munkáltatói jogköröket minden esetben a CSFK gyakorolja és határozza meg a munkarendjét, az Innovációs Főosztály pedig arra figyelemmel köteles a jelen bekezdés szerinti tevékenységét ellátni;
	5. segíti a Kutatóhelyek szellemitulajdon-hasznosítási, -védelmi és jogérvényesítési gyakorlatának összehangolását, egységesítését, valamint jó gyakorlatok gyűjtése és megosztása révén támogatja a Kutatóhelyek ilyen tevékenységének fejlesztését;
	6. koordinálja az ELKH szellemitulajdon-védelmi és jogérvényesítési tevékenységét (lásd: 76. §), szellemitulajdon-védelmi tanácsadást végez, koordinálja az oltalomszerzéshez és jogérvényesítéshez kapcsolódó feladatokat;
	7. intézkedéseket dolgoz ki a szellemitulajdon-védelmi tudás és tudatosság erősítése érdekében;
	8. részt vehet a kutatóhelyi kutatáshasznosítási folyamatokban, tanácsadással, javaslattétellel segíti azokat;
	9. képviselőjén keresztül tanácskozási joggal részt vehet a kutatóhelyi Szellemi Tulajdon Bizottság döntéshozatalában, melynek során az Innovációs Főosztály javaslatot tehet az alábbi kérdésekben:
		1. Szellemi Alkotás befogadása vagy elutasítása;
		2. befogadott Szellemi Alkotáshoz, valamint Szellemi Tulajdonhoz kapcsolódó jogról való lemondás;
		3. a Szellemi Alkotások és a Szellemi Tulajdon védelmével kapcsolatos valamennyi stratégiai kérdés, ideértve a védelmi intézkedések mellőzését és a lemondást a Szellemi Alkotás védelméről;
		4. Szellemi Alkotás Hasznosításával kapcsolatos kérdések;
		5. Szellemi Alkotás Hasznosításából a Kutatóhelyhez befolyt Nettó hasznosítási bevétel felosztása a Szabályzat adta kereteken belül;
		6. jogérvényesítési ügyek, Szellemi Tulajdonnal kapcsolatos jogviták.

# A Szellemi Alkotások kezelésének eljárási rendje

1. A jelen Szabályzat alkalmazása során eljáró személyek és testületek felsorolását és ezek feladatait a Szabályzat VII. fejezete tartalmazza. Az Innovációs menedzser a Szellemi Alkotással kapcsolatos eljárások valamennyi lépése során rendelkezésre áll konzultációs célból a CSFK felelős vezetője, az Alkotó, valamint az Alkalmazott számára, továbbá igény esetén az Innovációs Főosztály is lehetőséget biztosít a konzultációra.

## A Szellemi Alkotás ismertetése, befogadása

1. A jelen fejezet és alfejezetei szerinti eljárásrend hatálya alá tartoznak a Szabályzat 8. §-a szerinti Szellemi Alkotások. Így például nem szükséges a jelen fejezet rendelkezései szerint ismertetni az Alkalmazottak által kidolgozott különféle megjelöléseket (ami csak munkáltatói utasításra történhet) vagy az előadásokat, valamint a nem műszaki tartalmú Szerzői műveket, ugyanakkor az Alkotó saját mérlegelése alapján az ilyen Szerzői művet is ismertetheti.

### A Szellemi Alkotás ismertetése

1. Az Alkotó köteles a tőle elvárható erőfeszítéseket megtenni azért, hogy a Szellemi Alkotásokat már a kutatás-fejlesztési folyamat korai fázisaiban azonosítsa, és a nyilvános közzététel szellemitulajdon-védelmi, valamint gazdasági és társadalmi hasznosítási szempontú következményeit felmérje.
2. Az Alkotó köteles minden általa létrehozott Szellemi Alkotást annak megalkotásától (lásd: 42. §) számított 8 naptári napon belül a CSFK felelős vezetőjével az Innovációs menedzser útján olyan részletességgel ismertetni, amely alapján eldönthető, hogy:
	1. a Szellemi Alkotás a jelen Szabályzat hatálya alá tartozik-e;
	2. a Szellemi Alkotás rendelkezik-e szolgálati vagy alkalmazotti jelleggel;
	3. a CSFK felelős vezetője a Szolgálati Szellemi Alkotásra igényt tart-e, és – amennyiben a bejelentett Szellemi Alkotás tekintetében releváns – kíván-e iparjogvédelmi bejelentést tenni;
	4. a CSFK felelős vezetője Alkalmazotti Szellemi Alkotás esetén kívánja-e a Hasznosítás jogát gyakorolni;
	5. a CSFK felelős vezetője Független Szellemi Alkotásnak vélt Szellemi Alkotás esetén a besorolással egyetért-e.
3. A Szellemi Alkotás megalkotása a jelen alfejezet szempontjából az az időpont, amikor a Szellemi Alkotás olyan kidolgozottsági szintre ér, hogy arról már olyan műszaki leírás adható, amely alkalmas az újdonságkutatás elvégzésére, valamint a 41. § szerinti ismertetéshez szükséges információk az Alkotó rendelkezésére állnak.
4. Minden olyan, a jelen Szabályzat tárgyi hatálya alá tartozó Szellemi Alkotást kötelező ismertetni, amelynek létrehozásában részt vett az Alkotó, függetlenül attól, hogy az véleménye szerint Szolgálati, Alkalmazotti vagy Független Szellemi Alkotásnak minősül-e. A létrehozott Szellemi Alkotás ismertetését az Alkotó a jelen Szabályzat 1. sz. melléklete szerinti Szellemi Alkotás ismertető űrlap kitöltésével az Innovációs menedzser részére köteles elektronikusan eljuttatni, legalább az alábbi tartalommal:
	1. a Szellemi Alkotásnak a döntéshozatalhoz elégséges szintű leírása;
	2. a Szellemi Alkotás Alkotójának neve, címe, az Alkotó közreműködésének aránya a Szellemi Alkotás létrehozásában;
	3. az esetlegesen megtörtént vagy tervezett publikációval kapcsolatos információ;
	4. a Szellemi Alkotással kapcsolatos releváns tényekre, technika állására vonatkozó információ;
	5. a Szellemi Alkotás létrehozásában közreműködő harmadik felekre vonatkozó információ, beleértve a hozzájárulás módját és mértékét;
	6. az Alkotó rövid állásfoglalása a hasznosítási kilátásokról, valamint arról, hogy van-e, és ha igen, honnan mutatkozik érdeklődés a Hasznosításra;
	7. az Alkotó arra vonatkozó nyilatkozata, hogy a Szabályzat rendelkezéseivel összhangban részt kíván-e venni a Szellemi Alkotás Hasznosításában, és ha igen, milyen módon.
5. Az ismertetés keretében továbbá az Alkotó (több Alkotó esetén az összes Alkotó), köteles írásban, aláírásával ellátott nyilatkozatot tenni arról, hogy:
	1. a Szellemi Alkotás megítélése szerint a) Szolgálati Szellemi Alkotás; b) Alkalmazotti Szellemi Alkotás; c) Független Szellemi Alkotás;
	2. a Szellemi Alkotás saját alkotása, annak az ismertetésben megnevezett Alkotóin kívül további Alkotójáról nincs tudomása, és a feltüntetett Alkotói részarányok tudomása szerint a valóságot tükrözik, továbbá hogy
	3. létezik-e olyan szerződéses kötelezettség vagy egyéb jog, amely hatással lehet a Szellemi Alkotáshoz fűződő jogokra, így különösen, amely a Szellemi Alkotáshoz fűződő jogok CSFK-ra történő átruházását vagy a CSFK általi Hasznosítását akadályozhatja, és ha igen, melyek ezek a jogok (például, ha a Szellemi Alkotás legalább részben harmadik fél által szponzorált kutatásban vagy támogatott kutatócsoport teljesítményeként jött létre).

### A Szellemi Alkotás befogadása

1. Az Innovációs menedzser a Szellemi Alkotás ismertető űrlap átadását követően az Alkotó számára haladéktalanul igazolást állít ki a dokumentumok átvételéről (amely még nem a Szellemi Alkotás jogszabályok szerinti ismertetését igazolja), és gondoskodik a dokumentumok biztonságos őrzéséről. Az esetleges iparjogvédelmi bejelentés megtételéig a Szellemi Alkotást Know-how-ként kell kezelni és dokumentálni.
2. Az Innovációs menedzser a Szellemi Alkotás ismertető űrlap átvételét követő 8 munkanapon belül megvizsgálja, hogy a benyújtott ismertetés teljesíti-e az ismertetéssel szemben támasztott minimumkövetelményeket. Amennyiben az ismertetés kiegészítésre szorul, 10 naptári napos hiánypótlási határidő megjelölésével felkéri az Alkotót a hiányosságok pótlására. Az Alkotó általi hiánypótlás beérkezését követő 8 munkanapon belül az Innovációs menedzser megvizsgálja, hogy a benyújtott hiánypótlással együtt az ismertetés teljesíti-e az ismertetéssel szemben támasztott minimumkövetelményeket. Amennyiben szükséges, a hiánypótlásra való felhívás megismételhető.
3. A Szellemi Alkotás ismertető űrlap hiányos benyújtása nem eredményezi a Szabályzat 49. §-a szerinti 90 naptári napos határidő elindulását, ugyanakkor Szerzői művek esetében a hiányos ismertetést is a CSFK-nak történő átadásnak kell tekinteni, de ettől függetlenül az Alkotó köteles teljesíteni a hiánypótlásra való felhívást.
4. Ha a Szellemi Alkotás ismertetése teljes körű, úgy az Innovációs menedzser nyilvántartásba veszi a Szellemi Alkotás ismertetését, és igazolást állít ki az Alkotó részére arra a napra vonatkozóan, amikor a teljes körű ismertetés megtörtént, és amely naptól a 49. § szerinti határidő számítandó.
5. Az ismertetett Szellemi Alkotás jogi helyzetéről (a Szabályzat hatálya alá tartozik, szolgálati vagy alkalmazotti jelleggel bír stb.), a Szellemi Alkotáshoz fűződő jog gyakorlásáról vagy arról történő lemondásról a CSFK felelős vezetőjének minden esetben a Szellemi Alkotás 48. §-ban meghatározott igazolt ismertetési napjától számított 90 naptári napon belül kell döntést hozni. Ezen határidőn belül a CSFK felelős vezetője köteles nyilatkozni különösen arról is, hogy a Szolgálati Szellemi Alkotás igényjogosultságára igényt tart-e, valamint az Alkalmazotti Szellemi Alkotást hasznosítani kívánja-e. A CSFK felelős vezetője indokolással ellátott szolgálati vagy alkalmazotti jellegre vonatkozó döntésével szemben az Alkalmazott ellenbizonyítással élhet.
6. A CSFK a Szolgálati Szellemi Alkotásnak minősülő Műszaki jellegű szerzői művek esetében a mű átadásával szerzi meg a vagyoni jogokat. Az Alkotó részéről történő ismertetést követően a CSFK felelős vezetője 90 naptári napon belül dönt arról, hogy maga kíván-e gondoskodni a felhasználásról, vagy az átadással megszerzett jogokat vagy azok egy részét az Alkotóra visszaruházza, amelynek következtében az Alkotó szabadon rendelkezhet a Szellemi Alkotással.

### A Szellemi Alkotás befogadásáról való döntés

1. A CSFK törekszik arra, hogy a jelen Szabályzatban meghatározott határidőknél gyorsabban folytassa le a szellemitulajdon-védelmi és -kezelési, valamint -hasznosítási eljárásokat.
2. A 48. §-ban meghatározott igazolt ismertetési napot követően a CSFK felelős vezetője a jogszabályi határidők betartásával, 90 naptári napon belül dönt a Szellemi Alkotás befogadásával kapcsolatos kérdésekről (a Szellemi Alkotás jogi helyzete; az ahhoz fűződő jog megszerzése vagy azokról lemondás stb.). A döntéshozatal az alábbi rendben történik:
	1. az Innovációs menedzser a Szellemi Alkotás 48. §-ban meghatározott igazolt ismertetési napját követő 40 naptári napon belül ellátja az alábbi feladatokat:
		1. érkezteti és nyilvántartja a Szellemi Alkotás Alkotó általi bejelentését;
		2. kiállítja az Alkotó számára az igazolást a Szellemi Alkotás ismertetésének megtörténtéről;
		3. előzetesen értékeli a Szellemi Alkotást az 53. §-ban foglaltak szerint;
		4. szükség esetén külső szakértőket von be a Szellemi Alkotással kapcsolatos döntés-előkészítő folyamatba;
	2. az Innovációs menedzser (adott esetben az Alkotóval együtt) – a Szellemi Alkotás 48. §-ban meghatározott igazolt ismertetési napját követő 40 naptári napon belül – előzetesen értékeli a Szellemi Alkotást, és előterjesztést készít annak átvételével/birtokbavétel és/vagy annak tervezett szellemitulajdon-védelmi lépéseivel, és/vagy Hasznosításával kapcsolatban. Az Innovációs menedzser szükség esetén szakértőt vonhat be az előterjesztés tartalmának összeállításába (pl.: újdonságkutatás elvégzése);
	3. az Innovációs menedzser megküldi a Szellemi Tulajdon Bizottság elnökének az előterjesztést;
	4. a Szellemi Tulajdon Bizottság elnöke az előterjesztés átvételét követően észszerű határidőn belül köteles gondoskodni a Szellemi Tulajdon Bizottság összehívásáról;
	5. a Szellemi Tulajdon Bizottság az előterjesztésben foglalt javaslatról a Szellemi Alkotás 48. §-ban meghatározott igazolt ismertetési napját követő 55 naptári napon belül dönt. Az előterjesztést jogosult helybenhagyni változatlan vagy a Szellemi Tulajdon Bizottság által módosított formában, vagy az Innovációs menedzsernek visszaküldeni átdolgozásra legfeljebb 10 naptári napos határidő kikötésével, és az új Szellemi Tulajdon Bizottsági ülés – az Innovációs menedzser számara előírt határidőtől számított – legfeljebb 5 naptári napon belüli időpontra történő kitűzésével. Amennyiben a Szellemi Tulajdon Bizottság az előterjesztés átdolgozását kérte, a Szellemi Alkotás 48. §-ban meghatározott igazolt ismertetési napját követő 70 naptári napon belül köteles az előterjesztést jóváhagyni vagy változatlan vagy a Szellemi Tulajdon Bizottság által módosított formában;
	6. a jóváhagyott előterjesztést a Szellemi Tulajdon Bizottság elnöke az Innovációs menedzseren keresztül haladéktalanul megküldi a CSFK felelős vezetőjének jóváhagyásra;
	7. a Szellemi Alkotás 48. §-ban meghatározott igazolt ismertetési napját követő 70 naptári nap elteltével a CSFK felelős vezetőjét a Szellemi Tulajdon Bizottság előterjesztési javaslata hiányában is tájékoztatni kell;
	8. a CSFK felelős vezetője a Szellemi Tulajdon Bizottság előterjesztését 8 naptári napon belül köteles elbírálni;
	9. a CSFK felelős vezetője legkésőbb a Szellemi Alkotás 48. §-ban meghatározott igazolt ismertetési napját követő 88 naptári napon belül dönt a Szellemi Tulajdon Bizottság előterjesztése alapján, és elkészíti az írásos nyilatkozatot a Szellemi Alkotás befogadásáról vagy annak felajánlásáról az Alkotó részére;
	10. az Innovációs menedzser írásban értesíti az Alkotót a CSFK döntéséről a 48. §-ban meghatározott igazolt ismertetési naptól számított 90 naptári napon belül, ezt követően:
		1. a Szellemi Alkotás befogadása esetén szükség szerint gondoskodik a jogutódlási nyilatkozat aláíratásáról az Alkotóval a Szellemi Alkotásra nézve, Alkalmazotti Szellemi Alkotás esetében gondoskodik az Alkalmazotti Szellemi Alkotás minőségét rögzítő és a hasznosítási engedélyt részletező megállapodás előkészítéséről és megkötéséről;
		2. a Szellemi Alkotásra vonatkozó igényről történő lemondás esetén elkészíti a CSFK nyilatkozatát arra vonatkozóan, hogy a CSFK ingyenesen felajánlja a Szellemi Alkotáshoz fűződő vagyoni jogokat az Alkotónak, Alkotói részarányának megfelelően;
		3. Független Szellemi Alkotás esetében kapcsolatba lép az Alkotóval, hogy megtudja, kíván-e valamilyen jogot felajánlani a CSFK számára a Független Szellemi Alkotásra nézve, és ha igen, milyen jogokat és milyen feltételekkel.
3. A 48. §-ban meghatározott igazolt ismertetési napot követő eljárásra vonatkozó határidőktől indokolt esetben a CSFK felelős vezetője írásbeli döntése alapján el lehet térni (rendkívüli eljárásrend). Indokolt eset lehet például az ismertetett Szellemi Alkotást érintő halaszthatatlan publikáció, vagy a potenciális újdonságrontás elkerülése érdekében történő sürgős eljárás. A rendkívüli eljárásrendről szóló döntést az Innovációs menedzser köteles előkészíteni az eset körülményeihez igazodó lehető legrövidebb időn belül. A CSFK felelős vezetője döntésén alapuló rendkívüli eljárásrend ugyanakkor nemcsak rövidebb, de az egyes eljárási lépésekre előírt határidőknél hosszabb határidőt is engedélyezhet, ez azonban nem eredményezhet olyan helyzetet, hogy a 48. §-ban meghatározott igazolt ismertetési napot követő és a Szabadalmi törvényben meghatározott 90 napos határidő a Szellemi Alkotás befogadásáról szóló döntés meghozatala nélkül telik el.
4. Különösen indokolt esetben a 48. §-ban meghatározott igazolt ismertetési napot követően a CSFK felelős vezetője (az Innovációs menedzser javaslata alapján) egy személyben, haladéktalanul dönt a Szellemi Alkotás befogadását vagy elutasítását illetően, és szükség szerint utasítja az Innovációs menedzsert az oltalomszerzési eljárás mielőbbi megindítására. Ilyen esetben a sürgős döntést megalapozó körülményeket igazolható módon dokumentálni kell a CSFK felelős vezetője döntésében, valamint a Szellemi Tulajdon Bizottságot és az Innovációs Főosztályt utólag haladéktalanul tájékoztatni kell a döntésről.
5. Az ismertetett Szellemi Alkotás előzetes értékelésében az Innovációs menedzsernek ki kell térnie legalább az alábbiakra:
	1. az ismertetett megoldás valószínűsíthetően újnak számít-e, különös tekintettel az Alkotónak a Szellemi Alkotást érintő esetleges publikációs tevékenységére;
	2. az ismertetés megfelelő részletességgel tartalmazza-e a javasolt megoldást, oly módon, hogy azt a szakmában jártas személy megvalósítani és alkalmazni tudja;
	3. szükség esetén további szakvélemény beszerzésére és a szakvéleményező személyére vonatkozó javaslat;
	4. a megvalósítás előtt szükséges-e további tesztek vagy kísérletek elvégzése, ha igen, melyek a tesztekkel és kísérletekkel szemben támasztott követelmények és a várható költségek;
	5. milyen területen alkalmazható/hasznosítható a Szellemi Alkotás a CSFK keretein belül, valamint alkalmas-e más gazdálkodó szervezetnél történő Hasznosításra/értékesítésre, ha igen, hol;
	6. az ismertetett Szellemi Alkotás Hasznosításának műszaki, gazdasági és egyéb előnyei, kihatásai;
	7. becslés a várható piaci igényre, a Szellemi Alkotás üzleti potenciáljára nézve;
	8. a Szellemi Alkotást hasznosító termék várható forgalma a következő 10 évben (alacsony, közepes, magas);
	9. a Szellemi Alkotás hozzájárulásának mértéke a Hasznosításhoz (minimális – alapvető);
	10. az Alkotó hozzájárulásának mértéke;
	11. munkaköri kötelezettség mértéke (pl.: szolgálati, alkalmazotti, független);
	12. a Szellemi Alkotás létrehozását és hovatartozását meghatározó jogszabályi és szerződéses kötelezettségek következtében kialakult jogi helyzet;
	13. az ismertetés színvonala eléri-e a szabadalmazható Találmány, Használati minta, Formatervezési minta szintjét, Növényfajta-oltalom, egyéb oltalom oltalmazási kritériumainak szintjét;
	14. a keletkező előny mérésének módja;
	15. vélemény arra vonatkozóan, hogy az alkotás várhatóan oltalmazható-e, ha igen, az oltalomban részesítésre vagy titokban tartásra vonatkozó javaslattétel;
	16. javaslat az optimális oltalmi formára nézve (pl.: szabadalom);
	17. becslés a piacra vitelhez szükséges fejlesztési időre és költségre nézve, az előrelátható fejlesztési és engedélyezési lépések megnevezésével;
	18. a Szellemi Alkotás Hasznosításához szükséges fejlesztési és előkészítési lépések elindításának javasolt időpontja;
	19. esetleges Alkotói észrevételek.
6. Az Alkotó a jelen Szabályzat szerint törekedik arra, hogy nem csorbítja a CSFK Alkalmazotti Szellemi Alkotásokra vonatkozó hasznosítási jogát, valamint ehhez fűződő üzleti érdekeit azzal, hogy jogos érdek hiányában megtagadja hozzájárulását a CSFK jogos üzleti érdekeit megfelelően biztosító jogi oltalom megszerzéséhez. Erre tekintettel az Alkotó:
	1. jogos érdek hiányában nem dönt a Szellemi Alkotás titokban tartása mellett, amennyiben a CSFK ezzel nem ért egyet, valamint
	2. hozzájárul, hogy amennyiben a CSFK az Alkotó által javasoltnál szélesebb körű jogi oltalom megszerzéséről kíván gondoskodni (tehát például szabadalmi bejelentést kíván tenni, amikor az Alkotó ezt önállóan nem tenné meg), akkor ezt saját költségén, a szabadalmi ügyvivőnek instrukciót adva, de az Alkotó javára és nevében eljárva megtegye, feltéve, hogy az Alkotónak nem fűződik méltányolható jogos érdeke ennek ellenkezőjéhez.
7. A jelen Szabályzat elfogadásával az Alkotó kötelezettséget vállal az Alkalmazotti Szellemi Alkotásokkal kapcsolatban – amennyiben az Alkotó gyakorolja az oltalmazással kapcsolatos döntéshozatalt – arra, hogy legkésőbb az oltalom nemzetközi kiterjesztésének jogvesztő határideje előtt 3 hónappal írásban nyilatkozik a CSFK felé arról, hogy mely földrajzi területekre tervezi az oltalom kiterjesztését saját maga vagy az általa erre felhatalmazott harmadik személy (például licenciavevő, jogutód) által. Minden más földrajzi piacra nézve, ahol az Alkotó vagy az általa felhatalmazott harmadik személy nem tervez oltalmat szerezni, a bejelentés jogát a Kutatóhellyel kötött egyedi megállapodás alapján átruházza a CSFK-ra a Szolgálati Szellemi Alkotásra vonatkozó, jelen Szabályzatban foglalt jogosultsági és díjazási feltételek mellett. A bejelentési jog átruházásával érintett országokban a CSFK lesz a jogtulajdonos, az Alkotó pedig Alkotói díjazásra jogosult az ezen országokban történő Hasznosításból származó bevételek után.

## A Szellemi Alkotás védelmére vonatkozó intézkedések

1. A befogadott Szolgálati Szellemi Alkotásra nézve a CSFK felelős vezetője nem köteles a jogi oltalom megszerzése iránt intézkedni, valamint a megtett bejelentést visszavonhatja, amennyiben a Szellemi Tulajdon Bizottság előterjesztése alapján a CSFK felelős vezetője úgy dönt, hogy a Szellemi Alkotást a CSFK Üzleti titokként titokban tartja és hasznosítja annak elismerése mellett, hogy arra oltalom lenne szerezhető. Tekintettel arra, hogy a CSFK olyan költségvetési szerv, amelynek elsődleges célja a kutatási feladatok ellátása, Szellemi Alkotás Üzleti titokként történő Hasznosítása jellemzően két esetben lehet indokolt:
	1. ha olyan eljárási Know-how-ról van szó, amely hozzájárul a CSFK kapacitásainak értékesítéséhez harmadik felek felé, valamint a kapacitások kihasználtságának célszerű növeléséhez közös kutatásokban vagy pályázati projektekben, továbbá ha a Know-how a jövőben többször is hasznosítható, és annak során a titkossága fenntartható;
	2. ha az értékesítése vagy Hasznosításba adása csak Üzleti titokként, valamint Know-how-ként tehető meg az adott Szellemi Alkotásra jellemző piaci tényezők miatt.
2. A CSFK felelős vezetője a Szellemi Alkotás titokban tartására irányuló döntéséről az Innovációs menedzser az Alkotót a döntés meghozatalától számított 8 naptári napon belül írásban értesíti. Ilyen esetben az Alkotó az Üzleti titkot köteles megőrizni, ezért nem jogosult a titokban tartott Szellemi Alkotás tárgyával összefüggő információt (így különösen publikációt) engedély nélkül nyilvánosságra hozni.
3. Amennyiben a CSFK jogosult a Szellemi Alkotás oltalmazásáról intézkedni, és az oltalomszerzés mellett dönt, a CSFK felelős vezetője köteles a későbbi lehetséges Hasznosítást nem veszélyeztető, észszerű időn belüli szükséges lépéseket megtenni, továbbá az általában elvárható gondossággal eljárni a jogi oltalom megszerzése érdekében a vonatkozó szellemitulajdon-védelmi jogszabályok rendelkezései szerint.
4. A CSFK Szellemi Alkotásaira vonatkozó oltalmazási lépések megtételére vonatkozóan a Szellemi Tulajdon Bizottság tesz javaslatot. A Szellemi Tulajdon Bizottság javaslatának előkészítése érdekében az Innovációs menedzser időszakonként költségbecslést készít a következő időszak oltalmazási költségeit illetően. A Szellemi Tulajdon Bizottság a költségbecslés ismeretében teszi meg javaslatát az eljárás folytatásáról, figyelemmel a továbbfejlesztésre, Hasznosításra tett erőfeszítések eredményére, a Szellemi Alkotás stratégiai jelentőségére, valamint a várható Hasznosítási bevételre és az oltalmazás sikerességi esélyére.
5. Formatervezési minták, valamint Védjegyek és Árujelzők esetében a CSFK felelős vezetőjének az oltalomszerzésre vonatkozó pozitív döntésére hivatkozással az oltalomszerzési eljárás végéig kell biztosítani a költségeket (eltekintve az oltalmazási esélyeket negatívan érintő nem várt eseményektől, pl.: felszólalás védjegybejelentés ellen, amelyek bekövetkezése esetén az eljárás folytatása egyedi mérlegelés tárgya). Ebbe beleértendő az esetleges nemzetközi kiterjesztés költsége is, amennyiben a CSFK felelős vezetőjének az oltalomszerzésre vonatkozó döntése a nemzetközi kiterjesztésről is rendelkezett.
6. Szabadalmak, Használati minták, Növényfajta-oltalmak és Topográfiaoltalmak esetében az oltalmazási költségek előzetes becslése és az oltalmazási folyamat folytatásáról szóló döntéshozatal az alábbi esetekben történik meg:
	1. elsőbbségi bejelentést megelőzően;
	2. nemzetközi kiterjesztést, nemzeti hatályosítást megelőzően;
	3. (szabadalom és Használati minta esetében) ha a Szabadalmi Együttműködési Szerződés (Patent Cooperatian Treaty, a továbbiakban: PCT) vagy más nemzetközi egyezmény szerinti nemzetközi bejelentés történt, akkor a nemzeti szakaszok megkezdését megelőzően.
7. Amennyiben a bejelentés időszakos felülvizsgálatának eredménye alapján a Szellemi Tulajdon Bizottság azt javasolja, hogy az oltalmazási eljárás folytatása vagy kiterjesztése indokolt, a költségek fedezése mellett az Innovációs menedzser a CSFK felelős vezetőjével történő egyeztetés után megadja a szükséges instrukciót az eljáró jogi képviselő (szabadalmi ügyvivő) részére, legalább 1 hónappal a további bejelentések indítási határideje előtt, amely határidő betartásáról az Innovációs menedzser köteles gondoskodni.
8. Amennyiben a bejelentés időszakos felülvizsgálatának eredménye alapján a Szellemi Tulajdon Bizottság által tett javaslatra a CSFK felelős vezetője úgy dönt, hogy az oltalmazás folytatásának költségeit a továbbiakban nem javasolt fedezni, egyúttal arról is dönt, hogy a bejelentést visszavonja-e annak érdekében, hogy a Szellemi Alkotás ne kerüljön nyilvánosságra (amennyiben ez még elkerülhető). Az Innovációs menedzser értesíti a szabadalmi ügyvivőt, hogy ne tegyen további költségokozó lépést, valamint adott esetben arról, hogy intézkedjen a bejelentés visszavonásáról. Amennyiben a CSFK nem kívánja vagy már nem tudja titokban tartani a Szellemi Alkotást és a bejelentés tartalmát, akkor a szabadalom megadását kizáró eljárási cselekmény – ideértve az ideiglenes szabadalmi oltalomról való lemondást is – vagy szándékos mulasztás előtt köteles ingyenesen felajánlani az Alkotónak a Szolgálati Szellemi Alkotás szabadalmi igényének ingyenes átruházását. A jogok átruházása esetén az átruházás költségeit a CSFK nem köteles viselni.

## A Szellemi Alkotások nyilvántartása

1. A Nyilvántartás az ELKH Titkárság irányítása alá tartozó Kutatóhelyek és az ELKH Titkárság összes, jelen Szabályzat szerint definiált Szellemi Alkotását [lásd: 2. §(21) bekezdés] tartalmazza. Az egyes Szellemi Alkotásokra vonatkozó adatokat és eseményeket az Innovációs menedzser rögzíti a Nyilvántartásban. A Nyilvántartás üzemeltetését az Innovációs Főosztály koordinálja, egyúttal gondoskodik az Innovációs menedzserek számára a szükséges hozzáférési jogosultságok átadásáról és kezeléséről, valamint a Nyilvántartás használatára vonatkozó képzésről.
2. Az Innovációs menedzser köteles a Nyilvántartásban a jelen VIII.3. alfejezetben meghatározott, az adott Szellemi Alkotásra vonatkozó valamennyi adatot naprakészen tartani és az azokat megalapozó okiratokat, dokumentumokat megfelelő hiteles és teljes tartalommal rögzíteni.
3. Az Innovációs menedzsernek legalább az alábbi, Szellemi Alkotásokkal kapcsolatos eseményekről és ezek idejéről kell bejegyzést tennie a Nyilvántartásban:
	1. a Szellemi Alkotás első ismertetése (akkor is, ha az ismertetés hiányos);
	2. a Szellemi Alkotás hiánytalan ismertetése és a jogszabályoknak megfelelő ismertetés elismert napja;
	3. a Szellemi Alkotás befogadásáról szóló döntés;
	4. a Szellemi Alkotásról való lemondás;
	5. az esetleges oltalmazással kapcsolatos lényeges események, így különösen:
		1. elsőbbségi bejelentés napja;
		2. nemzetközi kiterjesztés, nemzeti hatályosítás;
		3. oltalom megadása, elutasítása vagy megsemmisítése;
	6. a jogérvényesítéssel kapcsolatos lényeges adatok, események és határidők.
4. Szerzői művek esetében a befogadást követően a fenti intézkedéseken túl az Innovációs menedzser szükség esetén intézkedik a Szerzői mű önkéntes műnyilvántartásban történő elhelyezéséről a Szellemi Tulajdon Nemzeti Hivatalánál.
5. A Nyilvántartás részletes szabályait az Innovációs Főosztály határozza meg. A Nyilvántartás az egyes Szellemi Alkotások tekintetében legalább az alábbi információkat tartalmazza:
	1. Minden Szellemi Alkotásra nézve:
		1. a Szellemi Alkotás forrása (ismertetés, felajánlás, vásárlás stb.);
		2. a Szellemi Alkotás ismertetésének vagy beszerzésének dátuma;
		3. a Szellemi Alkotás címe;
		4. a Szellemi Alkotás Alkotói (munkáltató és szervezeti egység, valamint elérhetőség megjelölésével);
		5. több Alkotó esetén az Alkotók képviselője;
		6. Alkotói részarányok (%);
		7. tulajdoni részarányok;
		8. az egyes Szellemi Alkotások értékelése kapcsán született dokumentumok;
		9. a Szellemi Alkotás értékelése során megállapított monetáris értékek;
		10. a könyvelésben szereplő bekerülési vagy piaci érték (terv szerinti értékcsökkentéssel nem csökkentett, eredeti értéken);
		11. Hasznosításra jogosultak a tulajdonosokon kívül;
		12. a hasznosítási díj számítási módja;
		13. a Nyilvántartásba vételig kapott hasznosítási díj;
		14. a jogérvényesítéssel kapcsolatos lényeges adatok, események;
		15. megjegyzések;
		16. kapcsolódó szerződések;
		17. Szellemi Alkotás létrehozásához kapcsolódó költségek és iparjogvédelmi kiadások;
	2. Lajstromozott oltalmak esetén:
		1. ügyszám (bejelentési szám);
		2. a bejelentés címe;
		3. elsőbbségi nap;
		4. közzététel (várható) ideje;
		5. közzététel száma;
		6. díjfizetés esedékessége;
		7. nemzetközi kiterjesztés (PCT indítás) (várható) ideje;
		8. (szabadalmak esetében) nemzeti szakaszok indításának (várható) ideje;
		9. oltalomcsalád tagjai;
		10. lajstromszám;
		11. megszűnés (várható) éve;
		12. eljáró képviselő (név, iroda, elérhetőség);
	3. A Nyilvántartásnak legalább az alábbi dokumentumokat kell tartalmaznia minden Szellemi Alkotásról:
		1. a Szellemi Alkotás ismertetése és befogadása kapcsán született dokumentumok;
		2. az oltalomszerzési eljárás során keletkező iratok;
		3. a jogérvényesítéssel kapcsolatos iratok;
		4. a Hasznosítással kapcsolatos tervdokumentumok;
		5. a Hasznosításba adás, átruházás során keletkező iratok;
		6. a Szellemi Alkotásról történő lemondás során keletkező iratok;
		7. az alkotói díjazással kapcsolatos iratok;
		8. a kvalitatív és monetáris értékelések során keletkező iratok.
6. A Nyilvántartás adatait a mindenkor hatályos információbiztonsági, üzleti titok védelmére és adatvédelmi, különösen a személyes adatok és az üzleti titok védelmére vonatkozó jogszabályoknak megfelelően kell kezelni. A Nyilvántartásban szereplő személyes adatok nyilvántartásának és kezelésének jogalapját a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről szóló 2016/679 Európai Parlament és Tanács rendelet 6. cikk (1) bekezdés b) pontja alapozza meg.
7. A Szolgálati Szellemi Alkotások esetében a Szellemi Alkotás befogadását követően a CSFK gazdálkodásáért és könyvviteléért felelős szerv, szervezeti egység vagy személy (gazdasági vezető) a vonatkozó – így különösen a számviteli és adózási – jogszabályoknak, valamint a CSFK belső szabályainak megfelelően, az Alkotóval egyeztetve megkezdi a Szellemi Alkotás létrehozásához kapcsolódó költségek gyűjtését. A CSFK gazdálkodásáért és könyvviteléért felelős szerv, szervezeti egység vagy személy (gazdasági vezető) belső nyilvántartásban gyűjti a Szellemi Alkotás létrehozásához kapcsolódó összes költséget, azok felmerülési idejének, a költségfajtának, a költséghelynek és a Szellemi Alkotáshoz tartozás mértékének megjelölésével (%). A fejlesztés és oltalomszerzés későbbi szakaszaiban a releváns költségek gyűjtését a CSFK gazdálkodásáért és könyvviteléért felelős szerv, szervezeti egység vagy személy (gazdasági vezető) folytatja, és a kísérleti fejlesztés értékének aktiválásáról a CSFK gazdálkodásáért és könyvviteléért felelős szerv, szervezeti egység vagy személy (gazdasági vezető) a CSFK számviteli politikájának megfelelően intézkedik a későbbiekben.
8. Alkalmazotti Szellemi Alkotás esetében a kifejlesztés költségei nem merülhetnek fel a CSFK-nál. Az Alkalmazotti Szellemi Alkotásra vonatkozó hasznosítási jog bekerülési értéke így az előzetes értékeléssel kapcsolatos költségekből (Innovációs menedzser időráfordítása, szakértő igénybevétele stb.), az egy összegben fizetendő hasznosítási díjból (amennyiben van ilyen) és egyéb, elsősorban adminisztratív költségekből áll. A hasznosítási szerződés Alkotóval történő megkötésével a CSFK gazdálkodásáért és könyvviteléért felelős szerv, szervezeti egység vagy személy (gazdasági vezető) elvégzi a hasznosítási jog aktiválását.
9. Amennyiben az oltalomszerzés és a piaci Hasznosítás vagy annak előkészületei olyan fázisba jutnak, amely alapján becsülhetővé válnak a Szolgálati Szellemi Alkotáshoz kapcsolódó vagyoni jogok vagy az Alkalmazotti Szellemi Alkotáshoz kapcsolódó hasznosítási jog piaci értéke, és ez jelentősen eltér az akkori könyv szerinti értéktől, a CSFK értékhelyesbítéssel felértékelheti könyveiben ezeket piaci értékre. Ilyen esetben a CSFK külső szakértőt alkalmazhat a jogok piaci értékének megállapításához, és szükség esetén könyvvizsgálót kér fel az értékelés jóváhagyására.

## A Szellemi Alkotás és Szellemi Tulajdon portfólió gondozása, védelme

1. Az Innovációs menedzserek és az Innovációs Főosztály gondozza a Szellemi Alkotás és Szellemi Tulajdon portfóliót. Ennek keretében nyomon követik a Szellemi Alkotások oltalmának megőrzéséhez szükséges fizetési kötelezettségeket és azok fizetési határidőit, valamint észszerű határidő megtartásával figyelmeztetik a fizetési kötelezettségek címzettjét.
2. A CSFK a Szellemi Tulajdonát érintő minden jogsértéssel szemben fellép. Ennek megfelelően a CSFK felelős vezetője az Innovációs menedzser és adott esetben külső (szakmai) szervezet közreműködésével figyelemmel kíséri az esetleges jogsértő tevékenységeket, és amennyiben ilyenről tudomást szerez, úgy azt köteles hitelt érdemlően és érdemileg dokumentálni, valamint jelezni az Innovációs Főosztály felé. Az ELKH Titkárság eseti jelleggel mérlegeli, hogy a Szellemi Tulajdonhoz kapcsolódó jogokat a CSFK, az Innovációs Főosztály vagy ezek együttesen érvényesítik. A CSFK és/vagy az ELKH Titkárság jogérvényesítési eljárást kezdeményez, valamint lépéseket tesz a Szellemi Tulajdonhoz kapcsolódó jogok védelmében, például a Szellemi Tulajdon jogosulatlan Hasznosítása, bitorlása, a Szellemi Tulajdonnal érintett termék hamisítása, a Szellemi Tulajdon jogellenes nyilvánosságra hozatala, vagy bármilyen egyéb tisztességtelen piaci magatartás, a Szellemi Tulajdon megsemmisítése, nemleges megállapítás kérelmezése, kényszerengedély iránti kérelem előterjesztése, harmadik személy által indított bitorlási per és a jelen Szabályzat egyéb megsértése esetén.

## A Szellemi Tulajdonok és a kapcsolódó jogok értékelése

1. A CSFK felelős vezetője – összhangban a számviteli jogszabályokkal – megfelelő formában és részletezettséggel gondoskodik a Szellemi Tulajdonok és kapcsolódó jogok értékeléséről.
2. A Szellemi Tulajdon értékelésénél figyelembe vehető szempontok a Szellemi Tulajdon típusától és jellegétől függően a következők:
	1. a Szellemi Tulajdonnal kapcsolatos jogi szempontok, így különösen az iparjogvédelmi státusz, a jogi védelem erőssége, a hasznosítás jogi lehetőségei, a Hasznosításhoz szükséges engedélyeztetési folyamat és a Szellemi Alkotásnak a technika állásához való viszonya;
	2. a Szellemi Tulajdonnal kapcsolatos technológiai szempontok, így különösen a technika állása, az előnyök azonosíthatósága és a technológia érettsége;
	3. a Szellemi Tulajdonnal kapcsolatos piaci szempontok, így különösen a piaci igények és trendek, piacképesség, a célpiaci tulajdonságok és az oltalom földrajzi territóriuma;
	4. a Szellemi Tulajdonnal kapcsolatos pénzügyi szempontok, így különösen a várható és a historikus költségek, a Hasznosítás mértéke és az eredménytermelő képesség.
3. Az értékelést úgy kell végrehajtani, hogy az összhangban legyen a CSFK és az ELKH Titkárság adatszolgáltatási kötelezettségeivel, különös tekintettel a számviteli jogszabályokban foglalt kötelezettségekre, és csak az adott Szellemi Alkotással kapcsolatban releváns értékelési szempontokkal foglalkozzon, továbbá ne okozzon indokolatlan mértékű adminisztrációs terhet.

## Lemondás a Szellemi Tulajdonjogokról

1. A CSFK felelős vezetője jogosult a CSFK-t megillető vagy részére felajánlott bármely Szellemi Alkotáshoz fűződő jogról a Szellemi Tulajdon Bizottság előterjesztése alapján az Alkotó javára lemondani. A CSFK felelős vezetője a jogokról való lemondás esetén a Szellemi Alkotáshoz fűződő jogok Alkotónak való felajánlását a jogokról való kifejezett lemondás vagy a jogok megszűnéséhez vezető mulasztás előtt, lehetőség szerint legalább 90 naptári nappal korábban teszi meg. A jogok átruházását a felek írásbeli szerződésben rögzítik. Amennyiben a lemondás kapcsán több Alkotó esetén az az Alkotóknak csupán egy része kíván élni az adott jog átruházásának lehetőségével, úgy ez utóbbi Alkotók között az eredeti alkotói jogosultságuk arányában kell – eltérő megállapodás hiányában – a többi Alkotó jogosultságát felosztani. Lemondás esetén a CSFK törekszik a jogszabályok által lehetővé tett körben, a lehetőségekhez mérten a potenciális későbbi Hasznosítási bevételből való részesedés kikötésére, legalább a CSFK-nak a Szellemi Alkotás létrehozására és – amennyiben irányadó – az oltalmazásra fordított igazolt költségeinek mértékéig.

## A Szellemi Tulajdon Bizottságok működésének általános szabályai

1. A CSFK-nál Szellemi Tulajdon Bizottság működik, amely a Szellemi Alkotásokkal kapcsolatos kutatóhelyi szintű javaslattevő szerv.
2. A Szellemi Tulajdon Bizottság legalább 3 rendes taggal működik, melyek közül:
	1. egy tag a CSFK mindenkori Innovációs menedzsere;
	2. további legalább két tag a CSFK felelős vezetőjének delegáltja, akiknek megbízása 3 évre szól.
	3. A Szellemi Tulajdon Bizottság tagja akadályoztatás, összeférhetetlenség vagy egyéb indokolt okból lemondhat a Szellemi Tulajdon Bizottságban betöltött tagságáról, amely esetben a CSFK felelős vezetője haladéktalanul gondoskodik új tag delegálásáról.
	4. A Szellemi Tulajdon Bizottság tagjának egy adott üggyel összefüggésben felmerülő összeférhetetlensége esetén a tagnak az üggyel összefüggésben történő ideiglenes helyettesítéséről a CSFK felelős vezetője köteles gondoskodni.
	5. A 82. § (3) és (4) bekezdései szerint delegált új tag nem lehet a 83. §-ban meghatározott személy.
	6. A CSFK felelős vezetője az általa delegált tagot tartós akadályoztatás vagy összeférhetetlenség esetén felmentheti a Szellemi Tulajdon Bizottságban betöltött tagságából.
3. A Szellemi Tulajdon Bizottságnak nem lehet tagja a jelen Szabályzat 35. §(1) bekezdésben meghatározott döntés meghozatalára jogosult személy.
4. A Szellemi Tulajdon Bizottság ülésére tanácskozási joggal bíró, szavazati jog nélküli tagként – legalább 10 munkanappal, indokolt esetben az indok megjelölésével ennél rövidebb határidővel, az ülést megelőzően küldött meghívóval – meg kell hívni az Innovációs Főosztály képviselőjét. Az Innovációs menedzser köteles a Szellemi Tulajdon Bizottság elé terjesztett javaslat, valamint az ülésről készült jegyzőkönyv másolatát megküldeni az Innovációs Főosztály részére.
5. Az ismertetett Szellemi Alkotást érintő első Szellemi Tulajdon Bizottsági ülésre meg kell hívni a Szellemi Alkotás Alkotóját, több Alkotó esetén azok képviselőjét annak érdekében, hogy a Szellemi Alkotás ismertetését, valamint az annak Hasznosításával kapcsolatos esetleges elképzeléseiket személyesen vagy képviselőjük útján előadhassák.
6. A Szellemi Tulajdon Bizottság elnökét a Szellemi Tulajdon Bizottság 3 évente egyszerű többséggel választja tagjai közül. A Szellemi Tulajdon Bizottság évente legalább egyszer rendes ülést tart, ezenfelül pedig eseti jelleggel – legalább 10 munkanapos, sürgős esetben ennél rövidebb előzetes értesítés mellett – összehívhatja a Szellemi Tulajdon Bizottság elnöke vagy a CSFK felelős vezetője. A Szellemi Tulajdon Bizottság az ülését személyes részvétellel vagy olyan elektronikus hírközlő eszközök igénybevételével is megtarthatja, amelyek a tagok azonosítását és a tagok közötti kölcsönös és korlátozásmentes kommunikációt biztosítják.
7. A Szellemi Tulajdon Bizottság tagjai mindannyian 1 szavazattal rendelkeznek, a Bizottság egyszerű többséggel hozza meg javaslatait a hatáskörébe utalt kérdésekben, nyílt szavazással.
8. A Szellemi Tulajdon Bizottság elnöke javaslatait az Innovációs menedzser útján a CSFK felelős vezetőjének küldi meg, aki azt vagy elfogadja, vagy elutasítja, vagy amennyiben úgy dönt, visszaadhatja újratárgyalásra, amely esetben az újratárgyalásnak meg kell történnie 8 munkanapon belül, kivéve, ha a jelen Szabályzat más határidőt állapít meg.
9. A Szellemi Tulajdon Bizottság eseti jelleggel, tanácskozási joggal bíró, szavazati jog nélküli személyt/szakértőt vonhat be üléseibe annak érdekében, hogy a Szellemi Alkotás műszaki jellemzőinek, oltalomképességének és hasznosítási esélyeinek megítéléséhez szükséges szakértelem a Szellemi Tulajdon Bizottság számára rendelkezésre álljon.

# A Szellemi Alkotásokkal kapcsolatos publikációs tevékenység

1. A publikációs tevékenység az Alkotó, a CSFK, valamint az ELKH Titkárság számára is kiemelt jelentőségű, így általában előnyt élvezhet a Szellemi Alkotások oltalmazásával szemben. Ugyanakkor bizonyos lényeges esetekben a CSFK vagy az ELKH Titkárság egyértelmű érdeke, hogy az iparjogvédelmi jogszerzést ne veszélyeztesse, valamint az Üzleti titokra és ezen belül a Know-how-ra vonatkozó jogi védelmet ne károsítsa a Szellemi Alkotás (korai) publikációja. Ennek fényében a CSFK uralkodó irányelvnek a publikáció elsőbbségét tekinti azon esetek kivételével, amikor:
	1. oltalomszerzési célból a publikációs tevékenységet ideiglenesen fel kell függeszteni az adott oltalomszerzési lépések idejére;
	2. a Szellemi Alkotás Üzleti titokként történő Hasznosítása érdekében a publikációt mellőzni szükséges, vagy
	3. harmadik féllel kötött szerződés tiltja vagy korlátozza azt.
2. A publikációt korlátozó fenti esetekre vonatkozó fő irányelvek a következők:
	1. oltalomszerzési célból a publikációk megjelenését legfeljebb a szabadalmi bejelentés után, az eljáró hatóságnak az elismert bejelentési napról szóló értesítése kézhezvételét követő 12 hónapig lehet késleltetni;
	2. ha a CSFK olyan megbízást kap harmadik féltől, amely Szellemi Alkotás létrehozásával járhat, a szerződéskötés során törekedni kell arra, hogy a harmadik fél ne korlátozza a CSFK Alkotóinak és kutatóinak publikációs tevékenységét, vagy amennyiben ez elkerülhetetlen, ezért a CSFK Alkotói és kutatói megfelelő anyagi vagy szakmai ellentételezésben részesüljenek a harmadik fél részéről. A szerződésekben vállalt publikációs korlátozásokat az adott projektben részt vevő Alkalmazottak kötelesek betartani, valamint erre különös figyelmet fordítani.
3. Amennyiben a Szellemi Alkotás befogadásáról szóló döntésben a CSFK felelős vezetője kinyilvánítja az Alkotó felé, hogy a Szellemi Alkotásra iparjogvédelmi bejelentést kíván tenni, Üzleti titokként kívánja hasznosítani, vagy harmadik féllel kötött szerződés korlátozza a Szellemi Alkotás publikálását, akkor az Alkotó köteles a publikációs tevékenysége jelen fejezetben foglaltak szerinti korlátozására.
4. Az Alkotó a Szellemi Alkotás létrejöttéhez vezető kutatások, folyamatok, tevékenységek kezdetétől fogva, a 90. §-ban foglalt eseteken kívüli helyzetekben is, jogosult és köteles a CSFK érdekeit, valamint a Szabályzat rendelkezéseit mérlegelve felelősen, maga dönteni a Szellemi Alkotással kapcsolatos publikációk és közlések megtételéről vagy azok elhalasztásáról a későbbi oltalomszerzés vagy Hasznosítás érdekében. A tervezett publikációval kapcsolatban az Alkotó állásfoglalást kérhet a CSFK felelős vezetőjétől a Szellemi Tulajdon Bizottságon keresztül. Állásfoglalás kérése esetén az Alkotó köteles a publikációs szándékát, annak pontos időpontját, módját, körülményeit és tartalmát (cikkanyag, prezentációs anyag, előadás szövegvázlat csatolásával) a tervezett közzétételt megelőzően, ideértve a kézirat publikáció céljából történő megküldését is, legalább 20 munkanappal bejelenteni a Szellemi Tulajdon Bizottság részére az Innovációs menedzseren keresztül. Az állásfoglalást a Szellemi Tulajdon Bizottság a bejelentéstől számított 20 munkanapon belül megküldi az Alkotónak, ha ezt a határidőt elmulasztja, az Alkotó publikálása jóváhagyottnak tekintendő.
5. Közös kutatásból származó Szellemi Alkotás publikálásának szabályait az együttműködő felek projektenként írásban állapítják meg. Egyebekben a publikálás részletes szabályait a CSFK külön szabályzata rendezheti. A jelen Szabályzat és a publikációs szabályzat rendelkezéseinek összeütközése esetén jelen Szabályzat rendelkezései az irányadók.

# Szellemi Alkotások Hasznosítása

1. A CSFK felelős vezetője a jelen Szabályzat szerint befogadott Szellemi Alkotások Hasznosításáról az összes körülmény mérlegelésével a jelen Szabályzatban foglaltakat figyelembe véve egyedileg dönt. A CSFK az Alkalmazotti Szellemi Alkotást csak az Alkotónak a Szellemi Alkotás nyilvánosságra hozatalához való jogával összhangban hasznosíthatja.
2. A CSFK felelős vezetője a Szolgálati Szellemi Alkotás Hasznosítása tekintetében – a 2. §(10) bekezdésben meghatározott hasznosítási formákat szem előtt tartva – alapvetően az alábbiak szerint dönthet:
	* 1. saját tevékenységi körében hasznosítja, akár úgy, hogy a hasznosítási cselekményeket a CSFK maga valósítja meg, akár úgy, hogy azzal mást bíz meg (pl.: bérgyártás);
		2. a Hasznosítást harmadik fél részére engedélyezi;
		3. a Szellemi Alkotás Hasznosítására Hasznosító vállalkozást alapít, vagy ilyen célból alapított gazdasági társaságban részesedést szerez;
		4. a Szellemi Tulajdont részben vagy egészben visszterhesen átruházza.
3. Az Alkalmazotti Szellemi Alkotás Hasznosítása tekintetében a CSFK felelős vezetője a 10. §-ban meghatározott egyedi hasznosítási vagy jogátruházási szerződésben foglaltak figyelembevételével jogosult dönteni. Ilyen szerződés hiányában a CSFK a részére jogszabály alapján fennálló, nem kizárólagos és nem átruházható hasznosítási jog keretén belül jogosult az Alkalmazotti Szellemi Alkotás Hasznosítására.
4. Amennyiben erre igény mutatkozik, az Alkotó köteles közreműködni az általa létrehozott Szellemi Alkotás Hasznosítását érintő folyamatokban.
5. A CSFK hasznosítási céljainak szellemitulajdon-kezelési támogatása keretében az Innovációs menedzser gondoskodik:
	* 1. az iparjogvédelmi oltalmak időszakos megújításáról;
		2. a bitorlások figyeléséről, és észlelt bitorlás esetén további információ beszerzéséről és a CSFK felelős vezetőjének tájékoztatásáról.
6. Mind a Szellemi Alkotások saját Hasznosításáról, mind a Szellemi Alkotások Hasznosításba adásáról, valamint vagyoni jogok átengedéséről a Szellemi Tulajdon Bizottság javaslata alapján a CSFK felelős vezetője jogosult dönteni.
7. A CSFK felelős vezetője évente, a tárgyévet követő év március 31. napjáig jelentést készít az ELKH Titkárság részére arról, hogy a jelen Szabályzatban rögzítettekkel összhangban hogyan valósultak meg a CSFK-ban létrehozott Szellemi Alkotásokra vonatkozó hasznosítási célok.

## Hasznosító vállalkozásra vonatkozó általános szabályok

1. A CSFK-ban létrejött Szellemi Alkotás Hasznosítása céljából a CSFK felelős vezetője Hasznosító vállalkozást alapíthat, valamint ilyen célból alapított gazdasági társaságban részesedést szerezhet. A CSFK felelős vezetője főszabály szerint hasznosítási szerződés alapján enged jogot a Hasznosító vállalkozás számára a Szellemi Alkotáson. Különösen indokolt, igazolhatóan dokumentált esetben, a CSFK felelős vezetője – amennyiben a gazdasági érdekeit nem sérti – a Szellemi Tulajdont a Hasznosító vállalkozásra ruházhatja, vagy nem pénzbeli hozzájárulásként a rendelkezésére bocsáthatja.
2. A CSFK kizárólag zártkörűen működő részvénytársasági vagy korlátolt felelősségű társasági formában alapíthat Hasznosító vállalkozást, valamint ilyen formájú, a Hasznosítás céljából alapított gazdasági társaságban szerezhet részesedést.
3. A CSFK csak olyan Hasznosító vállalkozást alapíthat, vagy olyan gazdasági társaságban szerezhet részesedést, amely nem sérti a gazdasági és a kutatás-fejlesztési tevékenységéhez kapcsolódó érdekeit, valamint nem veszélyezteti az alapító okiratában meghatározott közfeladatainak ellátását.
4. A CSFK az általa alapított vagy részvételével működő Hasznosító vállalkozással kapcsolatos tulajdonosi jogokat a jogszabályoknak, valamint a vagyongazdálkodási és a gazdasági társaságokkal kapcsolatos szabályokat meghatározó szabályzatban foglalt további szabályok szerint gyakorolja.
5. A CSFK vezetői és vezető állású munkavállalói – kivéve, ha azok a hasznosítani kívánt Szellemi Alkotás Alkotóinak minősülnek –, valamint ezek közeli hozzátartozói nem tölthetnek be vezető tisztségviselői feladatot, nem lehetnek tagjai a felügyelőbizottságnak, és nem láthatnak el könyvvizsgálói feladatot a CSFK által alapított vagy részesedésével működő Hasznosító vállalkozásban.
6. A Kutatóhellyel munkaviszonyban álló Alkotó a Hasznosító vállalkozással – a CSFK átláthatósági szabályzatában foglaltakkal összhangban – munkavégzésre irányuló további jogviszonyt létesíthet.
7. A Hasznosító vállalkozásokra vonatkozó további részletes szabályokat tartalmazhat a vagyongazdálkodási, valamint a gazdasági társaságokkal kapcsolatos szabályokat meghatározó szabályzat.

# Az Alkotók díjazása és a Hasznosítási bevétel felosztása

1. A jelen fejezet az Alkotó díjazására vonatkozó rendelkezéseket az alábbi szerkezetben tartalmazza:
	1. azon Szellemi Alkotások megjelölése, amelyekre a díjazás szabályai alkalmazhatók;
	2. a díjazás alapjául szolgáló hasznosítási tevékenységek megjelölése;
	3. az alkotói díjazásra vonatkozó szabályok.
2. A jelen fejezet hatálya alá tartoznak – tehát díjigényt alapoznak meg – a Szabályzat 8. §-a szerinti Szellemi Alkotások, kivéve egyrészt az Üzleti titkot és Know-how-t, – feltéve, hogy az nem a Szabályzat 2. §(21)a) pontjától a 2. §(21)g) pontjáig meghatározott Szellemi Alkotás titokban tartásának eredménye amely esetben az Alkotó a titokban tartott Szellemi Alkotás után díjazásra jogosult –, másrészt a Domain nevek használati jogát. A jelen fejezet hatálya alá nem tartozó Szellemi Alkotások esetében (pl.: a 19. § szerinti eredeti Üzleti titok) az Alkotó kizárólag a Kutatóhellyel kötött egyedi megállapodás alapján lehet jogosult díjazásra.
	1. A Szerzői művek közül csak az alábbiak tartoznak jelen fejezet hatálya alá:
		1. szoftverek;
		2. gyűjteményes műnek minősülő adatbázisok;
		3. további Szerzői művek, amelyekre nézve a Szellemi Tulajdon Bizottság javaslata alapján a CSFK felelős vezetője engedélyezi az alkotói díjazást, tekintettel arra, hogy a CSFK vagy az ELKH számára nagy jelentőséggel bírnak (például: térképészeti alkotások).
3. A jelen fejezetben meghatározottaktól eltérő Szellemi Alkotások Hasznosítása után a jelen Szabályzat szerint nem történik Alkotói díjazás, valamint az esetlegesen ezek Hasznosításával összefüggésben jelentkező Hasznosítási bevételek felosztására nem terjed ki a jelen fejezet hatálya, így ezekről a bevételekről és az érintett Alkotó díjazásáról a CSFK felelős vezetője a Szabályzatban foglaltaktól eltérően, saját hatáskörben jogosult rendelkezni.
4. Az Alkotó díjazása az általa létrehozott Szellemi Alkotáshoz köthető Hasznosítási bevételek után történik. A Szellemi Alkotásokhoz köthető Hasznosítási bevételbe nem számítandó bele az azt terhelő Általános Forgalmi Adó (ÁFA) vagy más forgalmi jellegű adó, illeték vagy egyéb olyan tétel, amelyet a CSFK köteles hatóság vagy harmadik fél felé továbbítani (jutalékok).
5. Szellemi Alkotáshoz köthető Hasznosítási bevételnek az alábbiak minősülhetnek a különféle hasznosítási módok esetében:
	1. Hasznosító vállalkozás alapítása esetén:
		1. a Szellemi Tulajdon hasznosítási szerződés keretében történő rendelkezésre bocsátása esetén az alábbi 113. § (2) bekezdés az irányadó;
		2. a Szellemi Tulajdon apportálása vagy átruházása esetén: az átruházás ellenértéke vagy apport esetén az Alkotóval kötött egyedi megállapodásban meghatározott érték, ennek hiányában az apport könyvvizsgáló vagy szakértő által meghatározott értéke. Továbbá ezen túlmenően a CSFK Hasznosító vállalkozásban szerzett részesedésének eladása esetén az eladott részesedés ellenértékének azon része, amely meghaladja az eredeti apportértéket, ide nem értve a CSFK vagy harmadik fél által teljesített tőkeemelésből és egyéb tőkebevonásból eredő értéknövekedést.
	2. **Licenciaszerződés megkötése esetén** a CSFK nak fizetendő licenciadíj, valamint a licencelt Szellemi Alkotás Hasznosításához nyújtott támogató szolgáltatás vagy tudásátadás (például a Szellemi Alkotáshoz kapcsolódó Know-how) ellenében kapott juttatás (amennyiben ezekhez a Szellemi Alkotás hozzájárult);
	3. **Szellemi Alkotáshoz fűződő jogok** **átruházására irányuló szerződés esetén**: a **CSFK-nak** fizetendő díj, valamint minden pénzben kifejezhető ehhez kapcsolódó juttatás;
	4. **kutatási vagy egyéb megbízási vagy vállalkozási szerződés alapján** (kutatási szerződés) realizált bevétel, amennyiben a CSFK a szerződés szerinti tevékenysége során hasznosítja a Szellemi Alkotást, vagy ha a másik fél hasznosítja a Szellemi Alkotást, és az adott szerződésben a bevétel meghatározott része nevesítetten a Szellemi Alkotáshoz fűződő jogok átruházásának vagy Hasznosításba adásának ellenértékeként kerül kifizetésre.
6. Nem minősül Szellemi Alkotáshoz köthető Hasznosítási bevételnek a Szellemi Alkotással kapcsolatos célhoz kötött bevétel (pl.: pályázati forrás, tőkebefektetés).

## Az alkotói díjazásra vonatkozó szabályok

1. Az Alkotót – a hatályos jogszabályokkal összhangban – a jelen fejezet szerinti feltételek teljesülése esetén, a jelen fejezetben foglaltak szerint megállapított összegű Alkotói díj illeti meg. Az Alkotót az Alkotói díj a Szellemi Alkotás Hasznosítása, valamint a Hasznosítás ellenérték nélküli engedélyezése és az ingyenes jogátruházás esetén is megilleti. Az Alkotói díj megállapításánál az összes hasznosítási módból befolyó Hasznosítási bevételt együttesen kell figyelembe venni.
2. Az Alkotói díjazásra vonatkozóan díjszerződést kell kötni az Alkotó és a CSFK között. A CSFK felelős vezetőjének köteles gondoskodnia arról, hogy a díjszerződés írásban, észszerű időn belül létrejöjjön.

## A Hasznosítási bevétel számításának és felosztásának,valamint az Alkotói díj számításának szabályai

1. A Szellemi Alkotás Hasznosításából befolyó összes bevételből (Hasznosítási bevétel) az úgynevezett Nettó hasznosítási bevétel az az összeg, amely jelen fejezet szerint felosztásra kerül a Szellemi Alkotást létrehozó Alkotó és a CSFK között. A Nettó hasznosítási bevétel és az Alkotói díj számítása a következők szerint történik.

|  |
| --- |
|  |
|  |
|  |
|  |
|  |

1. **Hasznosítási bevétel:** A Szellemi Alkotás vagy az azt magába foglaló összetett megoldás, berendezés, termék, eljárás, folyamat stb. által generált teljes, levonásoktól vagy korrekcióktól mentes gazdasági előny (pl.: termékértékesítésből származó árbevétel, licencdíj). A Szellemi Alkotáshoz kötődő ezen Hasznosítási bevétel alapján kerül kiszámításra a Bruttó hasznosítási bevétel.
2. **Bruttó hasznosítási bevétel:** A Hasznosítási bevételből – amelynek összegébe nem értendők a forgalmi jellegű adók, illetékek és egyéb olyan tételek, amelyeket a CSFK köteles hatóság vagy harmadik fél felé továbbítani (jutalékok) – mint vetítési alapból a Fedési hányad arányában meghatározott összeg. Amennyiben a Szellemi Alkotással elért Hasznosítási bevétel teljes egészében a Szellemi Alkotásnak tudható be, akkor a Fedési hányad 100%-ban kerül megállapításra, azaz a Hasznosítási bevétel meg fog egyezni a Bruttó hasznosítási bevétellel. Amennyiben az adott Szellemi Alkotás csupán részét képezi egy nagyobb megoldásnak, berendezésnek, terméknek, eljárásnak, folyamatnak stb., és ily módon az egész megoldás, berendezés, termék, eljárás, folyamat stb. által egységesen generált Hasznosítási bevételhez csak részben járul hozzá, akkor a Fedési hányadnak ezzel a korlátozott hozzájárulással kell arányban állnia; tehát olyan mértékben, amilyen mértékben az adott Szellemi Alkotás (az adott megoldás, berendezés, termék, eljárás, folyamat stb. más elemeihez képest) a teljes értékteremtő folyamathoz hozzájárult.
3. **Fedési hányad:** A Fedési hányad meghatározásának módja: legkésőbb a Hasznosítási bevétel első realizálásától számított (amennyiben egy Szellemi Alkotáshoz többféle Hasznosítási bevétel is kapcsolódik, akkor minden újfajta Hasznosítási bevétel első jelentkezésétől számított) 30 naptári napon belül a Szellemi Tulajdon Bizottság – a CSFK felelős vezetője előzetes jóváhagyása mellett – közli az Alkotóval a javasolt Fedési hányadot. Az Alkotó ezt a javaslatot az igazolt kézhezvételtől számított 15 naptári napon belül kifogásolhatja. További 15 naptári nap alatt az Alkotó és a CSFK felelős vezetője egyeztetéseket kezdeményeznek, ennek sikertelensége esetén, a választásuk szerint:
	1. 15 naptári napon belül közösen megállapodnak egy szakértő személyében, akinek a Fedési hányaddal kapcsolatos véleményét a felek kötelező jelleggel elfogadják, vagy
	2. az Alkotó és a CSFK felelős vezetője kijelöl egy-egy szakértőt, akik a Fedési hányaddal kapcsolatos véleményüket egymással megvitatva, konszenzuson alapuló közös véleményt készítenek, amelyet kötelező jelleggel elfogadnak.
	3. A szakértő szakvéleményének költségét az Alkotó és a CSFK egyenlő arányban viseli.
4. A Fedési hányad megállapításának az alábbi tényezők figyelembevételével kell történnie:
	1. a Szellemi Alkotás közvetlen értékesítése (Szellemi Alkotáshoz fűződő jogok licencbe adása vagy átruházása) esetén figyelembe kell venni, hogy az adott bevétel mekkora hányada társítható a díjazott Szellemi Alkotáshoz;
	2. a Szellemi Alkotás saját Hasznosítása esetén az előző ponton felül figyelembe kell venni, hogy a Szellemi Alkotás mennyire kritikus a bevétel generálásához az alapján, hogy a bevétel mekkora része lenne realizálható a Szellemi Alkotás nélkül. A Fedési hányad ilyen esetben a Szellemi Alkotáshoz társítható bevételből az az arány, amelyet nem lehetne a Szellemi Alkotás nélkül realizálni;
	3. egy adott pénzáramlásban a Szellemi Alkotásokhoz társított bevételrészekben nem lehet átfedés, és semmilyen bevétel esetében sem lehet 100%-nál magasabb a Szellemi Alkotásokhoz társított arány (az egyes Szellemi Alkotásokhoz megállapított Fedési hányadok összessége). Mindezt egy adott Szellemi Alkotásra vonatkozó Fedési hányad megállapításánál a kapcsolódó Szellemi Alkotások és esetleges korábbi díjazási döntések vizsgálatával ellenőrizni kell.
5. **A Nettó hasznosítási bevétel számítása:** A Bruttó hasznosítási bevételből az alábbi tételek levonásával történik:
	1. az időben először jelentkező Bruttó hasznosítási bevételek mindaddig nem számolhatók a felosztható Nettó hasznosítási bevételhez, amíg az alábbi tételek kiegyenlítésre nem kerülnek:
		1. az Alkotó jutalmazására fordított első 1.000.000 forint mértékű Bruttó hasznosítási bevétel (0);
		2. a historikus oltalmazási költségeknek megfelelő összeg;
		3. a Szellemi Alkotás historikus kezelési kiadásainak megfelelő összeg a Szellemi Alkotás befogadásától (pl.: újdonságkutatás, értékelés, ide nem értve az Innovációs Főosztály fix költségeit, bérköltségeit és az Innovációs menedzser bérköltségét);
	2. a fenti tételek kitöltése után a befolyó Bruttó hasznosítási bevételből levonásra kerülnek az alábbi, időben folyamatosan jelentkező költségek:
		1. az oltalmazáshoz és a hasznosítási folyamathoz kötődő közvetlen költségek;
			1. további oltalmazási költségek;
			2. a Szellemi Alkotáshoz kapcsolódó további kezelési kiadások a Szellemi Alkotás befogadásától (pl.: újdonságkutatás, értékelés, ide nem értve az Innovációs Főosztály fix költségeit, bérköltségeit és az Innovációs menedzser bérköltségét);
			3. az értékesítés közvetlen önköltsége, így például a licenciaszerződés előkészítésével, letárgyalásával, megírásával és a partner auditálásával kapcsolatosan felmerült kiadások (pl.: utazási költség, szakértői megbízási díjak, ügyvédi megbízás díja, átruházási illetékek stb., de az Innovációs Főosztálynál vagy az Innovációs menedzsernél felmerült munka bérköltsége nem értendő ide);
		2. továbbá amennyiben a Szellemi Alkotás saját Hasznosításából származó bevételről (pl.: tudományos vagy szakértői szolgáltatás nyújtása) van szó, akkor levonásra kerül minden, a bevételekhez társítható közvetlen költség (anyagköltség, bérköltség, igénybe vett szolgáltatások stb.), valamint a termelést/szolgáltatást végző szervezeti egység tényleges pótlékkulcsa alapján felosztható közvetett költségei (pl.: gépóra), ide nem értve a menedzsment- és adminisztrációs költségeket (ténylegesen felmerült közvetett költségek kerülnek csak felosztásra valamilyen természetes mértékegységben vagy értékben meghatározható termelési tényező alapján).
6. **Alkotói díj:** A Szellemi Alkotás Hasznosításából befolyó Nettó hasznosítási bevétel az Alkotó és a CSFK között kerül felosztásra, az alábbiak szerint:

|  |  |  |
| --- | --- | --- |
|  | Iparjogvédelmi oltalom tárgyát képező Szellemi Alkotások[lásd: 2. §(21)a) – 2. §(21)g)]; | Szerzői művek |
| Alkotó díjazása | 50% | 60% |
| CSFK részaránya | 15% | 15% |
| Fentiekhez részben vagy egészében allokálható részarány, amelyről a CSFK felelős vezetője dönt | 35% | 25% |

1. A Bruttó hasznosítási bevételből befolyó első 1.000.000 forint az Alkotónak kerül kifizetésre, illetve több Alkotó esetén felosztásra kerül az Alkotók között. Amennyiben adott Szellemi Alkotást több oltalom is véd, vagy más okból több formában is Hasznosításra kerül, a jelen § szerinti összeg abban az esetben is csupán egyszer kerül kifizetésre. Az 1.000.000 forintos összeget a jelen Szabályzat hatályba lépésének évét követően minden évben emelni kell az előző évre vonatkozó fogyasztóiárindex-növekedés mértékével.
2. Amennyiben a CSFK pénzbeli ellentételezés nélkül ruház át Szellemi Alkotást harmadik félre, vagy engedélyez arra nézve hasznosítási jogot, az Alkotót az alábbi díjazás illeti meg:
	1. amennyiben a jogátruházásért vagy Hasznosításba adásért a CSFK által realizált nem pénzbeli gazdasági haszon pénzben számszerűsíthető, a számszerűsített gazdasági hasznot úgy kell tekinteni, mint a Szellemi Alkotáshoz köthető Hasznosítási bevételt, és a XI.2. alfejezet szerinti szabályok alkalmazásával kell belőle kiszámítani az Alkotói díj összegét;
	2. amennyiben a jogátruházásért vagy Hasznosításba adásért a CSFK által realizált nem pénzbeli gazdasági haszon pénzben nem számszerűsíthető, az Alkotót a 124. § szerinti összeg illeti meg teljes Alkotói díjazásként. Amennyiben a későbbiekben a Szellemi Alkotással kapcsolatban pénzbeli bevétel jelentkezik a CSFK nál, az az után fizetendő Alkotói díjazásból le kell vonni a jelen bekezdés szerint kifizetett 124. § szerinti összeget.
3. Az Alkotói díjak felosztása az Alkotók között több Alkotó esetén az Alkotói részarányok mértéke szerint történik, az Alkotók között együttesen felosztható összegből. Az Alkotó részére fizetendő, jelen fejezetben szereplő összegek alatt az az összeg értendő, amelyből csak az Alkotót terhelő adók és járulékok vonhatók le (amennyiben a kifizetés formája megkívánja, hogy az Alkotót terhelő adókat és járulékokat a kifizető vonja le és fizesse meg a hatóságok felé), de a CSFK-t terhelő adók és járulékok nem.

# A Szabályzat megsértése, vitarendezés

1. A jelen Szabályzat alanyai a Szellemi Alkotásokkal kapcsolatos vitáikat törekszenek békés úton rendezni, ennek érdekében a vita felmerülésétől számított 15 naptári napig tárgyalásokat kötelesek lefolytatni.
2. Amennyiben az Alkotó a Szabályzat hatálya alá tartozó Szellemi Alkotását határidőben nem ismerteti, vagy az Alkotó, továbbá annak hatálya alá tartozó bármely személy a Szabályzat rendelkezéseit egyébként megszegi, az adott jogviszonyra irányadó jog szerint felelősséggel tartozik.
3. Ha az Alkotó a Szabályzat szerinti eljárás során a CSFK nevében eljáró bármely személy döntését sérelmesnek találja, a döntéstől számított 30 naptári napon belül jogorvoslatért fordulhat a CSFK-hoz. Az Alkotó ennek sikertelensége esetén vagy akár ezt megelőzően és közvetlenül is jogorvoslatért fordulhat a hatáskörrel és illetékességgel rendelkező bírósághoz.